text:
ABAKURAMBERE N’ABAHANUZI
IGICE CYA 20 - YOSEFU ARI MURI EGIPUTA
Iki gice gishingiye mu Itangiriro 39-41.
Hagati aho, Yosefu n’abari bamutwaye ku gahato bari mu nzira bagana mu Misiri. Ubwo ingamiya n’abo zihetse bararaga mu majyepfo aherekera ku rugabano rw’igihugu cya Kanani, uwo mwana w’umuhungu yashoboraga kurebera kure imwe mu misozi yari ibambyemo amahema ya se. Arizwa cyane no gutekereza urukundo rw’uwo mubyeyi wari wenyine n’agahinda yari afite. Yongera kwibuka ibyamubayeho i Dotani. Yabonaga abavandimwe be bari bamurakariye cyane maze akumva basa nk’aho bongeye kumusumira. Yari acyumva mu matwi ye harangira ya magambo mabi cyane y’ibitutsi bamusanganije banga kumva guhendahenda kwe. Nubwo umutima we wari utentebutse, yagize ibyiringiro by’ahazaza. Mbega guhinduka gukomeye! Kuva ku kuba umwana w’inkoramutima kandi ukunzwe bihebuje, ugahinduka umucakara utagira agaciro kandi utagira kivurira! Ari wenyine kandi nta n’incuti, mbese ibye byajyaga kuzamera bite mu mahanga yari agiyemo ? Yosefu amara umwanya agerageza kwikuramo agahinda n’ubwoba bitarondoreka yari afite. AA 139.1
Ariko kubwo kwiringira kugira neza kw’Imana, n’ibyo yanyuzemo byaje kumuviramo umugisha. Mu masaha make, yari amaze kwiga ibyo atari gushobora kwiga mu myaka myinshi. Se wari ukomeye kandi w’umunyabuntu nkuko urukundo rwe rwari ruri, yari yaramuhemukiye amutonesha kandi akamutetesha. Uko kurobanura ku butoni kwari kwararakaje bene se maze bituma bakora igikorwa cy’ubugome cyamuteye gutandukana n’abo iwabo. Ingaruka zabyo zigaragarizaga no mu mico ye. Amakosa yashyizwe ahagaragara kugira ngo abone noneho uko akosorwa. Yari amaze kuba uwihagije kandi ashyitse. Kubera akamenyero ko kwitabwaho na se amutonesha, yumvise atiteguye guhangana n’ingorane zari zimwugarije, muri ubwo buzima bushishana aho yari umunyamahanga n’umucakara, ntawe umwitayeho. AA 139.2
Nuko ibitekerezo bye bigarukira Imana ya Se. Mu bwana bwe yari yarigishijwe gukunda Imana no kuyubaha. Kenshi na kenshi yumvaga bavugira mu mahema ya se igitekerezo cy’inzozi za Yakobo, ubwo yahungaga ava iwabo, akaba impuzi n’umusuhuke. Yari yarabwiwe ibijyanye n’amasezerano Imana yagiranye na Yakobo, n’uburyo ayo masezerano yasohojwe — uko abamarayika b’Imana baje kumwigisha, bakamuhumuriza, kandi bakamurinda ageze mu ngorane. Kandi yari yaramenye urukundo rw’Imana rwatumye igenera abantu Umucunguzi. Noneho rero ibyo byigisho by’agahebuzo byose byaje imbere ye uko byakabaye. Yosefu yizeraga ko Imana ya basekuruza izaba Imana ye. Hanyuma ahita yiyegurira Uwiteka, maze asaba ko Umurinzi wa Isiraheli azabana na we muri icyo gihugu cyari ubuhungiro bwe. AA 139.3
Umutima we wasimbagijwe no kugambirira gukomeye yagize ko azaba indahemuka ku Mana, ko uko byamera kose azakorera Umwami w’ijuru. Yajyaga gukorera Uwiteka n’umutima we wose; akihanganira ibigeragezo byajyaga kuzamuzaho kandi agatunganya buri nshingano yose mu budahemuka. Ingorane z’umunsi umwe zahinduye icyerekezo cy’imibereho ye. Akaga k’uwo munsi karamuhinduye bitangaje, ntiyongera kuba umwana uteteshwa, ahubwo ahinduka umugabo, ufite ibitekerezo bihamye, w’intwari, kandi wishoboye. AA 139.4
Ageze mu Misiri, Yozefu agurishwa kwa Potifari, umutware w’ingabo zarindaga Umwami, amara imyaka cumi amukorera. Yari yitegewe n’ibigeragezo by’abantu badasanzwe. Yari hagati y’ibigirwamana. Gusenga ibigirwamana byari bizengurutswe n’ibyubahiro byose bya cyami, ubutunzi n’imico by’ishyanga ryarushaga ayandi mahanga yose gutera imbere. Nubwo bimeze bityo, Yozefu yakomeje kwiyoroshya kwe no kuba indahemuka ku Mana. Ibyari bimuzengurutse byose, byaba ibyo yarebaga cyangwa ibyo yumvaga, byari icyaha ariko yari ameze nk’utabona cyangwa utumva. Ibitekerezo bye ntibyari byemerewe kwerekera ku bizira. Icyifuzo cyo gushaka gutona ku Banyamisiri nticyajyaga gutuma ahisha amahame ye yamugengaga. Iyo aza kugerageza gukora ibyo, yari kuba atsinzwe n’ibishuko; ariko nta soni yagiraga zo guhamya idini ya ba sekuruza, kandi ntiyigeze agerageza guhisha ko aramya Yehova. AA 140.1
“Uwiteka aba kumwe na Yosefu, agira ukuboko kwiza.... Shebuja abona yuko Uwiteka ari kumwe na we, kandi ko Uwiteka yamuhaye kugira ukuboko kwiza ku cyo akoze cyose.” Itangiriro 39:2-3. Potifari yarushagaho kwizera Yosefu uko bukeye n’uko bwije, hanyuma aramukuza, amugira igisonga cy’ibyo yari atunze byose. “Abitsa Yosefu ibyo atunze byose, mubyo amubikije ntiyagira ikindi agenzura keretse kwita ku byo yajyaga arya.” AA 140.2
Uburumbuke bwagaragaraga ku bintu byose Yosefu yari yararagijwe, ntabwo byari igitangaza cy’ako kanya; ahubwo imikorere ye, uko yitaga kubyo yaragijwe, n’imbaraga bya Yosefu byahabwaga imigisha y’Imana. Yosefu yabonaga ko ibyo yabaga yagezeho byose bikomoka ku kugirirwa neza n’Imana, na Shebuja wasengaga ibigirwamana yemera ko ari ryo banga ryo gutunganirwa kwe. Ibyo ntiyajyaga kubigeraho hatabayeho gushikama no gushyira umwete kubyo ashinzwe. Imana yahawe icyubahiro kubera ubudahemuka bw’umugaragu wayo. Wari umugambi wayo ko mu butungane no mu budahemuka, uwizera Imana agomba kwerekana ko atandukanye n’abaramya ibishushanyo — bityo rero ubwo umucyo w’ubuntu bw’Imana ukamurika hagati mu mwijima w’ubupagani. AA 140.3
Ubugwaneza n’ubudahemuka bwa Yosefu bwatumye uwo mutware w’ingabo amugira inkoramutima, agera aho amufata nk’umuhungu we kuruta kuba umucakara. Uwo musore byatumye ashyikirana n’abantu bakomeye kandi bafite ubumenyi buhanitse, maze agira ubumenyi mu bya siyansi, mu ndimi, no gusabana - nk’uwagombaga kuzaba Minisitiri w’intebe wa Misiri, ubumenyi nk’ubwo bwari bukenewe. AA 140.4
Ariko ukwizera n’ubudahemuka bya Yosefu byagombaga gushungurwa hakoreshejwe ibigeragezo bikaze. Nyirabuja yakoze uko ashoboye kose ngo ashukashuke uwo musore maze yice amategeko y’Imana. Yari atarigera yiyandurisha ingeso mbi zari gikwira muri icyo gihugu cy’abapagani; ariko icyo kigeragezo cyari kimugwiririye, gikomeye, kirimo uburiganya bukomeye, mbese yajyaga kubigenza ate? Yosefu yari azi neza ingaruka zajyaga kubaho bitewe no kwinangira. Ku ruhande rumwe, yashobora kubihishira, agatoneshwa, kandi akagororerwa; naho ku rundi ruhande, hari ugukorwa n’isoni, gufungwa, byanashoboka akanicwa. Icyemezo yari gufata ako kanya nicyo cyari kugenga ubuzima bwe bw’ahazaza uko bwakabaye. Mbese amahame yajyaga gutsinda? Mbese aho Yozefu yajyaga gukomeza kuba indahemuka ku Mana? Abamarayika barebaga ibigiye kubaho bahagaritse umutima bitavugwa. AA 140.5
Igisubizo Yosefu yatanze cyerekanye imbaraga y’amahame y’idini. Ntiyari gutinyuka kugambanira shebuja wo ku isi wamwiringiraga, kandi ingaruka zajyaga kubaho zose, yagombaga kuba indahemuka kuri Shebuja wo mu ijuru. Benshi bahitamo kudakorera ibyaha imbere y’abantu bagenzi babo kubera gutinya amaso yabo, ariko bakirengagiza ko hari ijisho ry’Imana n’iry’abamarayika bera ribareba, nyamara Yosefu yabanje gutekereza Imana. Aravuga ati, “none nabasha nte gukora icyaha gikomeye gityo ngacumura ku Mana?” AA 141.1
Iyaba twari tugize umuco wo kumva ko Imana ibona ibyo dukora kandi ikumva ibyo tuvuga, maze ikagira aho yandika amagambo yacu n’ibikorwa byacu, kandi ko tuzagera aho iri, twajyaga gutinya gukora icyaha. Mureke abasore bajye bahora bibuka ko aho bari hose, n’icyo baba bakora cyose, baba bari kumwe n’Imana. Nta gace na kamwe k’imyitwarire yacu kayisobwa. Imigenzereze yacu ntitubasha kuyihisha Isumbabyose. Nubwo rimwe na rimwe amategeko y’abantu aba akakaye, akenshi yicwa mu buryo budashobora kumenyekana, ndetse ugasanga habayeho no kudahana. Nyamara siko bimeze ku mategeko y’Imana. Uwitwikira ijoro akora icyaha ntibimukuraho wa mutima umushinja ikibi. Ashobora kwibwira ko ari wenyine, ariko kuri buri gikorwa cyose haba hari umuhamya utagaragara. Imana iba ireba mu mutima impamvu yatewe uwo muntu gukora icyo cyaha. Igikorwa cyose, ijambo ryose, igitekerezo cyose, byose bigaragara neza cyane nk’aho isi yose ituwe n’umuntu umwe gusa, kandi ijuru ryose rikaba rimuhanze amaso. AA 141.2
Yozefu yarenganyirijwe ubunyangamugayo bwe, kuko uwamugeragezaga yihoreye amushinja ibinyoma kugira ngo bamushyire mu nzu y’imbohe. Iyo Potifari aza kwizera ibyo umugore we yaregaga Yosefu, uwo mwana w’Umuheburayo aba yarabuze ubugingo bwe; ariko kwiyoroshya no kuba umunyakuri bari baramubonyeho byari igihamya cy’uko nta cyaha yari yakoze; ariko kandi kugira ngo urugo rwa shebuja rutavugwa nabi, baramwihorera ngo asuzugurwe kandi agirwe imbohe. AA 141.3
Abayobozi ba gereza babanje kugirira nabi cyane Yosefu. Umunyazaburi aravuga ati,“Amaguru ye bayabohesheje iminyururu, ijosi rye barizengurutsa icyuma, kugeza ubwo ibyo arotoye bisohoye, bikagaragaza ko ibyo yavuze byavuye ku Uhoraho.” Zaburi 105:18,19. Ariko imico nyakuri ya Yosefu yari urumuri ndetse no mu mwijima wo mu nzu y’imbohe. Yakomeje kugundira kwizera kwe no kwihangana; imyaka myinshi yari yarakoranye ubudahemuka, yituwe inabi nyinshi, nyamara ibyo ntibyigeze bimutera umutima mubi cyangwa kutiringirwa. Yari afite amahoro akomora ku kuba ntacyo yishinja, maze urubanza rwe aruharira Imana. Ntiyigeze atekereza cyane ku bicumuro bye bwite, ahubwo agahinda ke yakibagizwaga no kugerageza guhumuriza abandi. Yari abonye umurimo wo gukora, ndetse no mu nzu y’imbohe. Imana yari irimo kumutegurira muri iryo shuri ry’umubabaro kugira ngo azagire umumaro kurutaho, kandi ntiyigeze yanga guhabwa iyo myitwarire yari ikenewe. Mu nzu y’imbohe, ubwo yakandamizwaga, atwazwa igitugu kandi akagirirwa nabi, yahigiye ibyigisho by’ubutabera, impuhwe, n’imbabazi byamuteguriye gutegekana ubushishozi n’impuhwe. AA 141.4
Yozefu yakomeje kugirirwa icyizere n’umurinzi wa gereza, maze ku iherezo ashingwa gutegeka imfungwa zose. Imirimo yakoreye muri gereza — ariyo kuba inyangamugayo mu buzima bwe bwa buri munsi no kugirira impuhe abari mu kaga no mu majune — byagize uruhare mu kumuharurira inzira yamugejeje ku gutunganirwa no kubahwa. Akambi kose k’umucyo twamurikishiriza abandi natwe karatugarukira. Ijambo ryose ry’ineza ribwiwe ufite agahinda, igikorwa cyose cyo kuruhura abaremerewe, kandi impano yose ihawe umukene, niba bitanzwe ku mpamvu nyayo, bizahesha imigisha ubitanze. AA 142.1
Umutware w’abatetsi b’imigati n’uw’abahereza ba divayi b’umwami bari barashyizwe muri gereza kubera gucumura kuri shebuja hanyuma babarindisha Yozefu. Igitondo kimwe, abonye ko bababaye cyane, ababaza icyabibateye, bamubwira ko buri wese muri bo yaraye arose inzozi zikomeye kandi bakaba bahagaritswe umutima no kumenya ubusobanuro bwazo. Yozefu arababaza ati: “Gusobanura si ukw’Imana se? Ndabinginze nimuzindotorere.” AA 142.2
Ubwo umuntu wese yamurotoreraga inzozi ze, Yozefu yarazimusobanuriye: mu minsi itatu umuhereza wa divayi yagombaga gusubizwa mu mwanya we, akongera agahereza Farawo nkuko yabigenzaga mbere atarajyanwa muri gereza; ariko umutware w’abatetsi b’imigati akicwa kubwo itegeko ry’umwami. Ibyo byombi byabaye nk’uko yari yabibasobanuriye mbere. AA 142.3
Umuhereza wa divayi y’umwami yashimiye Yozefu cyane kubera ubusobanuro bwiza bw’inzozi ze, n’ibikorwa by’ineza byinshi yamukoreye; maze Yosefu na we arahindukira, amubwira uburyo yababajwe no gufungwa nta cyaha, amusaba ko urubanza rwe rwagezwa ku mwami. Yozefu aramubwira ati, “Maze uzanyibuke, ubwo uzabona ibyiza, uzangirire neza, ndakwinginze, uzamvuge kuri Farawo, unkuze muri iyi nzu. Ni ukuri koko banyibye mu gihugu cy’Abaheburayo: n’ino na ho banshyize muri iyi nzu y’imbohe nta cyaha nkoze.” Umutware w’abahereza ba divayi yabonye byose bisohora nk’uko yabibwiwe; ariko amaze kongera gutona ku mwami, ntiyigera atekereza uwamugiriye neza. Yosefu yagumye muri gereza indi myaka ibiri. Ibyiringiro yari yatangiye kugira muri we, byongeye kugenda biyoyoka buhoro buhoro, maze ku bindi bigeragezo yari afite hiyongeraho akababaro k’ababaye indashima. AA 142.4
Nyamara ukuboko kw’Imana kwendaga gukingura inzugi za gereza. Ijoro rimwe, umwami wa Misiri yarose inzozi z’uburyo bubiri, zisa nk’aho zerekeje ku kintu kimwe kandi zimeze nk’izihanura ibyago bikomeye. Ntiyashoboye kumenya icyo zisobanuye, noneho zikomeza kumukura umutima. Abapfumu n’abanyabwenge bo mu Misiri bose bananiwe gusobanura izo nzozi. Umwami akomeza guhagarika umutima bikomeye, maze ubwoba butaha mu ngoro ye yose. Icyo gikuba cyibukije umutware w’abahereza ba divayi ibyo inzozi yigeze kurota; ahita atekereza Yozefu, kandi ababazwa n’amazinda ye no kuba yarabaye indashima. Aherako abwira umwami uburyo inzozi ze n’iz’umutware w’abatetsi b’imigati zasobanuwe n’umucakara w’Umuheburayo, n’uburyo ibyo yasobanuye byasohoye. AA 142.5
Byari urukozasoni kuri Farawo kureka abapfumu n’abanyabwenge bo mu gihugu cye, maze akiyambaza umunyamahanga w’umucakara, ariko yari yiteguye kwitabaza iyo nsuzugurwa kugira ngo umutima we wari uhagaze uhumurizwe. Bihutira gukura Yozefu muri gereza; yambura imyenda y’imfungwa, ariyogoshesha kuko umusatsi we wari warabaye nk’uruhiza muri cya gihe yari muri gereza agirirwa nabi. Hanyuma bamushyira umwami. AA 143.1
“Maze Farawo abwira Yozefu ati: Narose inzozi, mbura umuntu n’umwe ushobora kuzisobanura: ariko numvise ko ushobora gusobanura inzozi bakurotoreye. Nuko Yozefu asubiza umwami ati, “Si jye; ahubwo Imana ni Yo iri buguhe igisubizo kiguhesha amahoro.” Igisubizo Yozefu yashubije umwami cyagaragarizaga ukwicisha bugufi kwe no kwizera Imana.Yanze icyubahiro cy’uko muri we afite ubwenge buhanitse. “Ntabwo ari jye. Imana yonyine ni yo ibasha gusobanura ibi bintu bihishwe.” AA 143.2
Nuko Farawo atangira kurotora inzozi ze: “Narose mpagaze ku nkombe y’uruzi rwa Nili: maze mbona hazamutsemo inka indwi nziza zibyibushye, zitangira kurisha mu rufunzo. Nuko zikurikirwa n’izindi nka indwi mbi zinanutse, zanitse amagufwa. AA 143.3
Sinigeze mbona inka mbi nk’izo mu gihugu cyose cya Misiri. Izo nka mbi zanitse amagufwa, zimira bunguri za nka indwi za mbere zibyibushye. Nyamara zimaze kuzimira bunguri, ntube wamenya ko hari icyo zariye kuko zakomeje kunanuka nka mbere. Ubwo mba ndakangutse. Nongera kurota mbona amahundo arindwi manini kandi meza, ahunze ku gikenyeri kimwe. Mbona n’andi mahundo arindwi y’iminambe, yumishijwe n’umuyaga uturuka iburasirazuba, amera ayakurikiye. Ayo mahundo y’iminambe amira ya mahundo arindwi meza! Izo nzozi zombi nazirotoreye abanyabwenge, ariko ntihagira n’umwe washoboye kuzinsobanurira.” Itangiriro 41: 17-24. AA 143.4
Yozefu abwira Farawo ati, “Inzozi zawe ni zimwe. Imana yakweretse ibyo igiye gukora Za nka indwi nziza ni imyaka irindwi, na ya mahundo arindwi meza ni imyaka irindwi y’uburumbuke. Izo nzozi zisobanura kimwe. Naho inka indwi mbi zinanutse zizikurikiye, na ya mahundo arindwi y’iminambe, yumishijwe n’umuyaga w’iburasirazuba, bizaba imyaka irindwi y’inzara. Nk’uko nabikubwiye, Imana yaguhishuriye icyo igiye gukora. Igihugu cyose cya Misiri kigiye kumara imyaka irindwi gifite umusaruro utubutse cyane. Hanyuma hazakurikiraho imyaka irindwi y’inzara, izatuma uwo musaruro utubutse wibagirana mu gihugu cyose cya Misiri, kandi inzara izayogoza igihugu cyose. Iyo nzara y’icyago izakurikira uwo musaruro izasiga igihugu iheruheru. Izo nzozi warose incuro ebyiri, zerekana ko ibyo zisobanura byategetswe n’Imana kandi ko izabisohoza bidatinze. None rero ushake umuntu w’umunyabwenge kandi ufite ubushishozi umushinge igihugu, ushyireho n’abagenzuzi mu gihugu cyose cya Misiri, kugira ngo bake abaturage kimwe cya gatanu cy’ibyo bejeje muri iyo myaka irindwi y’umusaruro utubutse Babyegeranye, ubategeke bahunike imyaka y’impeke mu mujyi, maze bashyireho n’abarinzi Ibyo bazahunika, bizateganyirizwa gutunga abantu mu myaka irindwi y’inzara izatera mu gihugu cyose cya Misiri, bityo igihugu cye kuzarimburwa n’inzara.” Itangiriro 41: 25-36. AA 143.5
Ubwo busobanuro bwari ukuri kandi butanyuranyije, ibyo bwemezaga byarumvikanaga kandi birimo ubushishozi ku buryo ukuri kwabyo kutagombaga gushidikanywa. Ariko se ni nde wajyaga guhahwa inshingano yo gusohoza uwo mugambi? Ubushishozi bwo kumutoranya ni bwo bwajyaga gutuma igihugu kirokoka ako kaga. Umwami yari ahagaritse umutima. Rimwe na rimwe, gushyiraho uwajyaga gukuzasohoza iyo nshingano byabaga byagiraga icyo bishingiraho. Binyuze mu mutware w’abahereza ba divayi, umwami yamenye ubushishozi n’ubwitonzi Yozefu yagaragaje igihe yari ashinzwe gereza; byaragaragaraga ko afite ubushobozi bwo kuyobora abantu mu rwego ruhanitse. Umutware w’abahereza divayi y’umwami afite kwishinja kwinshi, yihatiye gusibanganya icyaha cye cyo kuba indashima, akoresheje gushimagiza uwamugiriye neza; maze ku iherezo umwami aza kumusobanuza niba akwiye kwemera ukuri kw’ibyo arimo kuvuga. Mu gihugu cyose, Yozefu ni we muntu wenyine wari warahawe impano y’ubwenge bwo kumenyekanisha ibyago byabaga bigiye gutera igihugu n’imyiteguro yo kuzahangana na byo; maze umwami abona ko Yozefu ariwe ukwiriye gusohoza imigambi yari yagaragaje. Nta gushidikanya, imbaraga y’ijuru yari kumwe na we, kandi mu byegera by’umwami, nta n’umwe wari ufite ubumenyi buhagije bwo kuyobora igihugu mu gihe nk’ icyo gishishana. Kuba yari Umuheburayo n’umucakara byari ibyo akanya gato ugereranyije n’ubwenge n’ubushishozi yagaragazaga. “Farawo abaza abagaragu be, ati: Tuzabona hehe umuntu umeze nk’uyu, urimo Umwuka w’Imana?” AA 144.1
Hafatwa umwanzuro wo gushyiraho uwo muntu, maze Yozefu atungurwa no gutangarizwa ngo, “Ubwo ari wowe Imana yamenyesheje ibyo byose, nta wundi ufite ubwenge n’ubushishozi kukurusha. Ni wowe uzategeka ingoro yanjye; kandi abantu banjye bazakumvira. Icyo ntaguhaye gusa ni ubwami.” Itangiriro 41:39-41. Umwami akurikizaho kwambika Yozefu ibimenyetso by’ibikomangoma bikomeye. “Maze Umwami yiyambura impeta ku rutoki rwe, iriho kashe ye, ayambika Yozefu ku rutoke, amwambika n’imyenda myiza n’umukufi wa zahabu mu ijosi; amuha n’ igare rya kabiri rikururwa n’amafarashi; abamugenda imbere bagatangaza bati: nimumukomere amashyi!” Itangiriro 41: 42, 43. AA 144.2
“Yamushinze kuba umutware w’urugo rwe, amushinga no kugenga ibyo atunze byose. Yamushize guha ibikomangoma amabwiriza uko ashaka, amushinga no kungura ubwenge abajyanama b’ibwami.” Zaburi 105:21, 22. Avuye muri gereza, Yozefu azamurirwa kuba umutegetsi w’igihugu cya Misiri cyose. Wari umwanya w’icyubahiro cyinshi, ariko kandi urimo ingorane n’akaga. Nta wahagarara hejuru y’inzu ndende y’ umuturirwa ngo abure guhura n’ibyago. Nk’uko inkubi y’umuyaga ntacyo itwara ururabyo ruri hasi mu kibaya, nyamara ikarandura igiti cy’inganzamarumbu giteye mu mpinga y’umusozi, ni ko rero, abagundiriye ubunyangamugayo bwabo bicisha bugufi mu mibereho yabo bashobora kugushwa mu rwobo n’ibigeragezo byibasiye ubukire bw’isi n’icyubahiro. Ariko imico ya Yozefu we yihanganiye ibigeragezo kimwe haba mu kaga, haba no mu gutunganirwa. Ubudahemuka yagaragaje ku Mana ni nabwo yakomeje kugaragaza igihe yari mu ngoro y’ubwami kwa Farawo nk’uko yabugaragaje ari muri gereza. Yari akiri umunyamahanga mu gihugu cy’abapagani, aho yari yaratandukanyijwe na bene wabo baramyaga Imana; ariko yizeraga bihagije ko ukuboko kw’Imana ariko kwayoboye intambwe ze; maze kubwo guhora yishingikirije ku Imana, asohoza inshingano ze akiranutse. Umwami n’abakomeye bo mu Misiri beretswe Imana y’ukuri binyuze muri Yosefu, kandi nubwo bubahirizaga ibigirwamana byabo, bize kubaha amahame baboneraga mu mibereho no mu mico y’uwaramyaga Yehova. AA 144.3
Mbese ni buryo ki Yozefu yabashije kugira imico irangwa no gushikama, kubonera n’ubushishozi bingana bityo? Kuva akiri muto, Yozefu yakundaga umurimo aho kwita ku cyubahiro; maze ubupfura, kwizerwa, no kubonera by’uwo musore byera imbuto zigaragarije mu byo yakoraga amaze kuba mukuru. Imibereho izira amakemwa kandi yoroheje yatumye akura afite imbaraga z’umubiri hamwe n’iz’ibitekerezo. Gushyikirana n’Imana binyuze mu byo yakoraga no gusesengura ukuri gukomeye kwabikijwe abaragwa bo kwizera byakujije kandi biboneza kamere ye y’ibya Mwuka, byagura kandi bikomeza intekerezo, mu buryo butabasha gukorwa n’izindi nyigisho. Kuba indahemuka ku murimo wose, kuva ku woroheje bikabije ukageza k’ugaragara ko ufite icyubahiro gikomeye, bitegurira imbaraga gukora umurimo wo mu rwego rwo hejuru. Uwimenyereza kugira imibereho ijyanye n’ubushake bw’Umuremyi aba yishakira ko imico ye ikomeza kuba iyo ukuri kandi iboneye. “Kubaha Uhoraho nibwo bwenge, kuzibukira ibyaha niko kujijuka.” Yobu 28:28. AA 145.1
Bake gusa ni bo babona ko hari ingaruka utuntu duto dushobora kugira mu mikurire y’imico yabo. Nta kintu na kimwe dukora tugomba gufata nk’aho ari gito cyane. Ibyo tugenda duhura na byo buri munsi mu buryo bumwe cyangwa ubundi , bibereyeho kugerageza kwizera kwacu maze tukagaragara turi abiringirwa mu buryo bukomeye. Kwimenyereza kugira ihame rigenga imibereho yacu mu buzima busanzwe, intekerezo zihugukira ibyo ijuru aho kwita ku irari n’ibyo kwishyira hejuru. Intekerezo zatojwe ntizishobora gukozwa hirya no hino nk’uko umuheto uzengurutswa n’umuyaga; nabo bakomeza kuguma mu nshingano yabo kuko bimenyereje umuco w’ubudahemuka n’ukuri. Muri uko kugira ubudahemuka mu tuntu tworoheje, bahaherwa imbaraga zo kuba indahemuka mu bintu bikomeye. AA 145.2
Umuco wo kwiyoroshya urusha cyane agaciro zahabu ya Ofiri. Nta n’umwe ubasha kugira icyubahiro giheranije atagize uko kwiyoroshya. Nyamara imico si ikintu umuntu aragwa. Ntaho igurwa. Ubupfura n’intekerezo nzima ntibipfa kwizana. Impano z’igiciro giheranije ntacyo wazinganya keretse iyo zitunganyijwe. Kugira imibereho iboneye ni umurimo wa buri gihe kandi ukwiye kuba ingaruka yo gushishoza no kwihangana. Gutunganirwa biterwa n’uko dukoresha amahirwe Imana iduha. AA 145.3


c: text/html

text:
Namenya nte ubushake bw’Imana ku buzima bwanjye? Bibiliya ivuga iki ku byerekeye kumenya ubushake bw’Imana?
Yanditswe na: Ubwanditsi
2021-10-14 07:24:59
Hari imfunguzo ebyiri zo kumenya ubushake bw’Imana ku kibazo runaka: 1) Banza umenye impamvu usaba cyangwa vumva wakora ikintu kitari icyo Bibiliya ibuza. 2) Banza umenye impamvu usaba cyangwa vumva wakora ikintu gihesha Imana icyubahiro kandi cyagufasha gukura mu mwuka.
Niba ibi bintu bibiri ari ukuri kandi Imana ikaba itarimo gusubiza amasengesho yawe, birashoboka ko ubushake bw’Imana kuri wowe bwo kubona ibyo urimo gusengera, wasanga ukeneye gusa gutegereza icyo kintu nta kurambirwa.
Kumenya ubushake bw’Imana rimwe na rimwe birakomeye. Usanga abantu bishakira ko Imana ibabwira mu buryo burambuye ibyo bagomba gukora, aho bagomba gukora, aho bagomba gutura, uwo bagomba gushyingiranwa, n’ibindi. Ni gacye rero Imana ibimenyesha abantu mu buryo butaziguye kandi bwumvikana. Imana rero itwemerera kwihitiramo muri ibyo bintu.
Mu Abaroma 12:2 haratubwira ngo: "Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka’ ari byo byiza, bishimwa kandi bitunganye rwose." Icyemezo kimwe Imana idashaka ko dufata, ni icyemezo cyo gukora ibyaha cyangwa kutumvira Ubushake Bwayo. Imana ishaka ko duhitamo ibiri mu bushake Bwayo.
None se, wamenya ute ubushake bw’Imana bukureba? Ni wegera Uwiteka cyane kandi ukaba ukeneye by’ukuri ubushake Bwe ku buzima bwawe, Imana izashyira ibyifuzo Byayo mu mutima wawe. Urufunguzo ni ugutegereza ubushake bw’Imana, apana ubwawe. "Kandi wishimire Uwiteka, nawe azaguha ibyo umutima wawe usaba" Zaburi 37:4. Niba Bibiliya itavuguruza ibi kandi bikaba bishobora kukugirira umumaro mu buryo bw’umwuka, icyo gihe Bibiliya iba iguhaye ’Uruhushya’ rwo gufata imyanzuro no gukurikiza ibyo umutima wawe ugutegeka.
Niba mu by’ukuri wifuza ubushake bw’Imana, n’umutima uciye bugufi kandi ufunguriye Imana, Izaguhishurira ubushake Bwayo kuri wowe.
Source: www.gotquestions.org/Kinyarwanda
[email protected]

robotstxt: allowed

filter: keep


text:
Ibi ni bimwe mu bimenyetso byakwereka ko nta rukundo ruri hagati yawe n’uwo wibeshya ko mukunda.
Gushimagiza umukunzi wawe mu gihe muri kumwe gusa.
Ikizakwereka ko uri mu rukundo rw’agahararo ni uko uzasanga umuntu mukundana akurata akakuvuga neza ari uko muri kumwe ariko mwatandukana akaba atakwemera ko munaziranye kandi mu gihe muri kumwe akakwemeza ko uri uwa mbere mu buzima bwe, ibi abikora kubw’indonke aba agukeneyeho nazibona cyangwa akazibura azagenda.
Kugira inshuti ku ruhande y’agateganyo kandi ufite uwo mukundana
Iyo ufite umuntu ukunda by’ukuri ntabwo ujya utekereza ibyo kujya gushaka inshuti ya kabiri kuko uba wamaze kuva mu mahame agenga urukundo rw’ukuri. Kuba washatse indi nshuti ku ruhande bivuze ko uteganya ko isaha n’isaha uwo mukundana mwashwana ugahita wisangira uwa kabiri, aha urajarajara kuko nta rukundo nyakuri ufite. Urakundana urw’agahararo.
Guca inyuma uwo ukunda.
Iki ni ikimenyetso simusiga kikwereka ko uwo ukunda umukunda urw’uburyarya kuko nta na rimwe uzaba ukunda umuntu ngo wumve ugize irari ryo kuryamana n’undi muntu, iyo ubikoze ntakabuza uba uri kure y’urukundo rw’ukururi na we urakundana urumamo/urw’agahararo.
Ibi bimenyetso tuvuze niba biguhuriyeho umenye ko wibereye mu rukundo rw’iraha , icyiza ni uko wafata umwanzuro muzima ukareka gutakaza umwanya wawe.


text:
Iki ni ikibazo gikunda gusenya ingo kuko bituma bamwe batandukana, abandi bagacana inyuma, abandi urukundo rukagabanuka n’ibindi bitandukanye. Mu buhamya umugabo yatanze kuri healthguide yavuze uko umugore we akunze kumugenza muri iki gikorwa. Ati "Iyo turi mu rukundo uba ubona ari bwo buzima ariko twagera kuri iki gikorwa agahorana impamvu. Rimwe ngo arananiwe, ubundi ngo ntabishaka, ubundi ngo arahuze".
Uyu mugabo ibimubaho bishobora kuba no mu zindi ngo. Avuga ko umugore we ngo atuma yiyumva nk’uwatwawe n’igitsina kuko buri gihe ari we umusaba iki gikorwa kandi kenshi we akamwereka ko bitamurimo. Ngo rimwe na rimwe ni bwo babikora kandi nabwo umugore akagaragara nk’ubigizemo ibyishimo. Ngo hari n’ubwo yitwara nk’uri kwishima ariko ari ugushaka gushimisha umugabo gusa.
Ibi rero bijya bibaho aho usanga umugore akora imibonano mpuzabitsina ku bw’inshingano cyangwa gutinya kubura umugabo we ariko we ukabona ko nta nyungu akura muri iki gikorwa, agategereza ko umugabo arangiza akumva araruhutse.
Dore rero zimwe mu mpamvu zikunze gutera abagore ibi bibazo n’uburyo wahangana nabyo.
1. Imitekerereze
Hari ubwo umukobwa aba yarigeze gushyira mu mutwe we ko imibonano mpuzabitsina ari ikintu kibi, icyaha ndetse kitaremewe kwifuzwa cyangwa kubanezeza. Umukobwa agakura azi ko ari igikorwa cyaremewe abagabo ndetse akiha umurongo wo kutazigera agira uwo afungurira amaguru. Ibi rero hari ubwo ubwonko buhita bubibika nyamara ubwonko ni igice cy’ingenzi mu gikorwa cyo gutera akabariro.
Imyumvire n’imyizerere ku bijyanye n’igitsina umuntu aba yarakuye ahantu hatandukanye haba mu muryango, mu idini, ndetse n’ibyari bibujijwe muri sosiyete yakuriyemo bishobora kuba intandaro y’iki kibazo dore ko ubwonko bubika amakuru y’igihe kirekire. Ibi rero bisaba ko uyu mugore umeze gutya kubera impamvu y’imitekerereze aganirizwa n’abahanga bakamufasha kugenda agaruka mu murongo wo hanze ya bimwe yabitse mu bwonko bwe.
2. Ibyabaye ku muntu ku giti cye
Hari ubwo biba bishingiye ku mateka ye yahise wenda akaba yarafashwe ku ngufu, yarakoreshejwe imibonano mpuzabitsina atishimiye, akaba yageze ku itariki yafatiweho ku ngufu, ubwoba, uburakari, imihangayiko cyangwa yateshejwe umutwe n’ibintu runaka. Ananiwe cyangwa arwaye agahinda gakabije, atigirira icyizere, afite isura mbi muri rubanda, abaye yikunda bikabije nabyo bishobora kugira ingaruka ku gikorwa cye cy’akabariro.
Umugabo burya ashobora guhita yibagirwa imihangayiko ye akibona umukobwa wambaye ubusa ariko umugore ashobora kuguma mu bitekerezo birenga igihumbi n’ubwo yaba ari mu gikorwa nyirizina.
Ibitekerezo bye mu gihe yakoze iki gikorwa atameze neza bishobora kukigiraho ingaruka ndetse no ku buzima bwe, nk’aho ashobora no kwibagirwa ko iyo mibonano mpuzabitsina ishobora no gutuma asama kandi wenda atabishakaga agahita yisanga ibitekerezo byinshi byatumye atibuka kwirinda.
3. Ibibazo
Ibibazo umugore ahorana mu rugo, ku kazi n’ahandi yirirwa bishobora kugira ingaruka ku gikorwa cy’akabariro. Umugore wumva ko akunzwe, yifuzwa, wubahwa akagirwa nyambere, akabariro ke gashobora gutangirira mu mutwe mu gitondo kakaza kurangirira mu gitanda ku mugoroba. Gashobora kubera aho ariho hose, mu cyumba, mu gikoni, mu bwogero, n’ahandi kuko aba afite ubushake.
Kubura inyunganizi mu mirimo yo mu rugo, kubura amahoro ku kazi ugahozwaho igitutu, kubura amagambo y’urukundo n’ibikorwa ku munsi bigira ingaruka ku mugore kugera ku mpera zawo. Urumva rero umugore wibera muri ubwo buzima bwo kutitabwaho mu buryo buhoraho, si kenshi wamubona yanejejwe cyangwa yagize ubushake mu gikorwa cy’akabariro.
4. Umugabo we nawe ashobora kuba impamvu
Hari abagabo badafite amakuru n’ubumenyi bihagije ku gikorwa cyo gutera akabariro. Batanazi ko ari igikorwa magirirane. Hari n’abatazi ah’ingenzi mu gutera akabariro, ntamenye aho ashakira ibyishimo ku mugore we, akaza agapfa kwinjiza atazi ibipfa n’ibikira. Uyu mugore ufite umugabo nk’uyu ntiyazigera yishima muri iki gikorwa kandi ahita anagutakariza ikizere ku buryo bigoranye ko yakubonamo umuntu ufite icyo ashoboye.
5. Impamvu z’uruhurirane
Umuntu ashobora kuba afite indwara runaka imuhoza ku miti yatuma iki gikorwa kitagenda neza. Diyabete, umuvuduko, Canseri, Umutima, imisemburo n’izindi zatuma igikorwa cy’akabariri cyangirika. Infegisiyo zo mu gitsina nazo zishobora kuba intandaro. Anemi, cyane cyane ku bakobwa bagira imihango ikabije. Kubagwa nabyo hari abagore bitera ingaruka zo kubura ubushake mu gutera akabariro.
Hari n’izindi mpamvu zishobora gutera umugore kubura ubushake
. Kuba umugore atwite cyakora iyo abyaye ibihe byongera kugaruka bikaba byiza iyo nta bundi burwayi afite.
. Kugera mu myaka yo gucura (hejuru ya 45) nabyo bigabanya libido ku bagore bikaba byateza iki kibazo cyo kugabanya ubushake mu kabariro. Ku bagore bamwe na bamwe ububobere bugendana n’ibihe by’imihango aho usanga bwiyongera cyane mbere ya ovirasiyo cyangwa iminsi y’uburumbuke nyuma bukagabanuka. Ubu nabwo bugira uruhare runini mu buryohe bw’akabariro.
. Kunywa itabi nabyo bishobora kuba inkomoko y’iki kibazo. Mu gihe kunywa agasembuye bishobora kongera ubushake muri iki gikorwa, kurenza urugero nabyo bishobora kuba bibi cyane. Hari imiti yo kuboneza urubyaro nayo ishobora gutuma umugore atakaza ubushake bwo gutera akabariro.
. Niba nanone abana baryamye mu cyumba aho bashobora kumva ibyo murimo, hari abagore bica intege yabona bimubuza kwisanzura kenshi akaba yagendanira ko igikorwa kikajya kimubihira.
Niba rero umugore wawe ajya ahura n’ibibazo byo guhora akubwira ko adafite ubushake bwo gutera akabariro, suzuma ibi tuvuze haruguru hanyuma umufashe kugaruka mu murongo. Niba kandi nawe uri umunebwe, udafite amakuru, shaka abandi bagabo bagenzi bawe muganire.
Najyakwirwanahokbx


text:
Amakuru mabi n’amakuru meza mu butumwa
Ikintu cyose mu buzima kiba gifite amakuru meza ndetse n’amakuru mabi agishamikiyeho. Ukuri kose ni igiteranyo cyayo makuru yombi. Gushingira ku gice kimwe cyayo makuru gusa ntabwo aba ari ukuri kose. Ni gutya bimeze rero no ku butumwa Bwiza bwa Yesu Kristo.
Amakuru mabi mu buryo bw’umwuka, nuko twese turi abanyabyaha bakwiriye kujya ikuzimu kubw’icyaha twakoreye Imana Yera (Abaroma3:23; 6:23). Icyo cyaha cyacu nicyo gituma tutabana n’Imana ndetse ntitubone Ubuzima buhoraho (Yohana3:15-18). Nta muntu wakwishoboza kuza mu kubaho kw’Imana kuko “nta numwe ukiranuka” (Abaroma3:10). Ibyiza byose twakora ngo dushimishe Imana “nubushwambagara” (Yesaya64:6). Abavugabutumwa bamwe na bamwe bakunda kwibanda gusa kuri iki gice cy’ukuri kw’Imana, ari byo umuntu yakwita “kubwiriza amakuru mabi”.
Amakuru meza ni uko Imana Idukunda (Yohana 3:15-18). Ishaka kugirana umubano n’umuntu yiremeye ndetse ibi yagiye ibitubwira/ibitwereka mu buryo butandukanye ikoresheje ibyo yaremye (Abaroma1:16), Bibiliya (2 Timoteyo3:16), ndetse no mu kuza kwa Yesu mw’ishusho y’umuntu ngo abe muri twe (Yohana1:14). Imana iradukunda pe! Irashaka kuduha umugisha. Ishaka kugirana umubano natwe ndetse yifuza kutwigisha inzira zayo kugirango tube neza nkuko yari yarabigambiriye igihe yaturemaga (Abaroma8:29). Abigisha bibanda ku makuru meza gusa na none, hari igice gikomeye cy’umugambi w’Imana w’agakiza baba basize inyuma, ukubiyemo kwihana (Matayo3:2; Mariko6:12) ndetse no kwikorera umusaraba wawe ugakurikira Yesu (Luka9:23).
Igihe cyose tutaramenya amakuru mabi, biragorana ko twakwishimira byukuri inkuru nziza. Utaramenya ko inzu yawe yafashwe n’inkongi y’umuriro, ntabwo wakwishimira umuntu utazi akuguye gitumo mu nzu yawe akagusohoramo urutaraganya. Nuko rero tutarasobanukirwa ko dukwiriye kurimbuka kubwo icyaha cyacu, ntabwo twanezererwa ibyo Yesu dadukoreye byose ku musaraba (2 Abakorinto5:21). Nitutabona uburyo tubabajemo, ntabwo tuzabona ibyiringiro bikomeye Yesu atanga (Abaheburayo6:19). Nitutabona ko turi abanyabyaha, ntabwo tuzishimira Umukiza.
Uburyo bwiza kurushaho rero, nukubwiriza ibyo Pawulo yise “Ibyo Imana yagambiriye byose” (Ibyakozwe20:27). Ibyo Imana yagambiriye byose bikubiyemo amakuru mabi y’ibijyanye na kamere yacu, ndetse n’inkuru nziza yibijyanye n’umugambi w’Imana mu kuducungura. Yesu ntiyigeze ahagarika na kimwe muri ibi byombi igihe yazanye “amahoro ku isi mubo yishimira” (Luka2:14). Amahoro ya Yesu arahari ku muntu wese wihannye kubw’ “inkuru mbi” hanyuma akakirana umunezero “Inkuru nziza” yuko Yesu ari Umwami wa byose (Abaroma 10:8-9).
Author: gotquestions.org
Translator: Jedidiah M. Sam


text:
I. Byifashe gute?
Muri iki gihe hari imvugo ikunda kumvikana inshuro nyinshi cyane mu banyanda hirya no hino ariko cyane cyane ikumvikana mu barwanya ubutegetsi bwa FPR . Iyo mvugo igira iti:” Fpr irananiwe”, “FPR yananiwe kugera ku ntego yari yarihaye”, “Fpr ntiyitaye ku banyarwanda”, “Fpr ibeshejweho n’ikinyoma”, n’izindi nyinshi. Uyu munsi rero nkaba ndi bwibande kuri ziriya mvugo ebyiri zibanza nk’uko umutwe w’inkuru ubivuga.
Ubusanzwe bavuga ko umuntu “yananiwe” ikintu runaka, iyo “yakigegerageje” afite umugambi wo kugikora ”kikanga”, aho niho bavuga ko YANANIWE. Sinzi rero ko wavuga ko umuntu yananiwe amashuri atarigeze anayakandagiramo na rimwe cg ngo uvuge ko ibiryo byamunaniye kandi ntabyo yigeze ahabwa ngo abirye bimunanire cg abimire bigaruke,... muri make umuntu ananirwa ikintu runaka ari uko mu by’ukuri yagize ubushake n’umutima byo kugikora ariko noneho kikamwangira (aka ya ndirimbo ngo icyangiye umuntu gitera agahinda), aho niho wavuga ko CYAMUNANIYE, Ariko ntiwabona umuntu ari guhinga ngo uvuge ko yananiwe kurira igiti kandi ntacyo yigeze ashaka kurira ndetse nta n’igiti na kimwe kiri aho!
Muri make rero, kimwe mu bibazo by’ingutu kigaragara buri gihe mu mashyaka menshi yitwa ko arwanya leta ya FPR na politiki yayo, ni uko ayo mashyaka usanga yibeshya ko azi FPR ariko mu by’ukuri iyo usesenguye neza imvugo na programe politiki z’ayo mashyaka ubona neza ko amenshi atazi FPR na gato kandi ko atanasobanukiwe na busa imikorere yayo; andi ugasanga azi FPR ariko nanone ugasanga ahenshi akigendera ku rujijo n’ibinyoma byayo.
Ibyo rero bitera impungenge kuko wibaza uko ayo mashyaka azagera ku ntego zayo zo gutsinda no kwirukana iyo FPR bikakuyobera kuko ubusanzwe bizwi ko bigoye cyane yemwe ahari bitanashoboka ko warwanya ngo utsinde ikintu utazi kandi utanasobanukiwe.
Sindi busubire mu mateka ya FPR kuko sicyo cyanzinduye, uwayashaka yayabona henshi ku mbuga zitandukanye, icyo ndi bwibandeho ni ukugaragaza imyumvire ndetse n’imyemerere abashinze FPR bari bafite ndetse n’uko bumvaga u Rwanda rugomba kuyoborwa icyo gihe nyine bayishingaga(ari nacyo amashyaka menshi ya opposition menshi atazi cyangwa yirengagiza nkana!)
Ntavuze menshi rero, iyo usesenguye unakurikije amateka yaranze u Rwanda, usanga abatutsi bashinze FPR bari bafite intego 2 z’ingenzi:
-
Gufata ubutegetsi no kubwigarurira bwose bukajya mu maboko y’abatutsi gusa nk’uko byahoze ku ngoma ya cyami.
-
Kubugumana burundu no gushyiraho ingamba zituma abahutu (n’abatwa??) batazongera kubyutsa umutwe bibaho ngo babusubirane.
Ngayo ng’uko, muri make izo nizo ntego nyamukuru FPR yari ifite mu ishingwa ryayo mu w’1986 kandi yemeraga cyane. Kuri ubu rero abavuga ko FPR yananiwe kugera ku ntego zayo, umuntu yakwibaza niba baba bari mu kuri ukurikije izo ntego zayo mvuze ukagereranya n’uko mu gihugu byifashe ubu.
-
Intego BARINGA (nziza) zitwikiriye intego NYAZO (ntindi)
FPR ikimara gushyiraho intego nyamukuru nyazo zikubiye mu mirongo ibiri migari nk’uko nayerekanye hejuru, yazigabanije mu ntego umunani (8) z’ibanga zihariye kandi zifata mu bice byose by’ubuzima bw’igihugu, bityo ikazazifashisha ubwo izaba imaze kugera ku butegetsi.(Yaje no kongeraho iya 9 yo kurwanya genocide n’ingengasi yayo)
Mu by’ukuri nk’uko ndi buze kubyerekana izo ntego z’ibanga uko ari umunani (8) zose ni intego ntindi kandi mbisha kuko zitari zigamije habe na gato kuzana ituze mu gihugu ndetse no kunga abanyarwanda, ahubwo zari zigamije gusubiza igice kimwe cy’abanyarwanda bo mu bwoko bw’abatutsi ku butegetsi no kwiharira ibyiza byose by’igihugu ubundi noneho zigakandamiza ibindi bice bisigaye (abahutu n’abatwa) kandi bagakumirwa ku byiza by’igihugu ahubwo bagahinduka abacakara.
Bitewe rero n’uko FPR kimwe n’indi mitwe yose y’inyeshyamba irwanira gufata ubutegetsi yari ishyigikiwe na ba mpatsibihugu (US, UK, Israel,...) kandi inagomba no gushakisha ubundi bufasha butandukanye mu baterankunga banyuranye hirya no hino, byabaye ngombwa ko ihimba intego umunani (8) nzima, nziza kandi zumvikanana neza (ariko itemeraga na gato) zo kwitwaza no kwamamaza ahantu hose ikajya izikinga mu maso abo banyamahanga ndetse n’abanyarwanda benshi yakaga ubufasha ubundi ikabahisha izo zindi umunani ntindi kuko ntawajyaga kuyifasha iyo aramuka azibonye.
Ubusanzwe rero abazi FPR bavuga ko yemera cyane icyo umuntu yakwita AMAHAME Y’IKINYURANYO (Propagande de l’inverse/ Inverse propaganda, propaganda of the other way round), aho ikora ikinyuranyo cy’ibyo ivuga. Bityo iyo ushaka kumva neza icyo igamije ureba ikinyuranyo cy’ibyo ivuga. Niba izanye umushinga witwa ko ari uwo gukura abaturage mu bukene, uhita umenya ko mu by’ukuri ugamije kubatindahaza, niba izanye gahunda yita izo kuzamura ubuzima bwiza bw’abaturage icyo gihe ugomba guhita wumva ko ari izo kubacupiza, niba ivuga ibyo kongera umusaruro ukumva ko igiye guteza inzara idasazwe, niba ari ukujya gukiza abantu ukagomba kumva ko igiye kubica, niba ivuga kunga abanyarwanda ukamenya ko ari ukubatandukanya no kubanganisha, gutyo gutyo...
Kuko rero FPR y’ubu ari nayo ya kera, ibyo byumvikane ko intego zayo za baringa zo gukinga abanyamahanga mu maso yazihimbye igendeye ku kinyuranyo cy’intego nyazo yemera nk’uko ngiye ku bibereka. Intego za baringa itemeraga na gato ndazishyira mu ibara ry’icyatsi naho intego nyazo yemeraga kugeza na n’ubu (z’ibanga) ziri mu ibara ry’umutuku
-
Intego BARINGA: Kugarura ubumwe bw’Abanyarwanda
Intego NYAYO: Gucamo abanyarwanda ibice byinshi, no kubyanganisha
-
Intego BARINGA: Kubumbatira ubusugire bw’lgihugu n’umutekano w’abantu n’ibintu
Intego NYAYO: Kubumbatira ubusugire bw’Igihugu, umutekano w’abatutsi gusa n’ibyabo byose, kunyaga abahutu imitungo yabo
-
Intego BARINGA: Kubaka ubuyobozi bushingiye kuri demokarasi
Intego NYAYO: Kubaka demukarasi mu batutsi gusa no gushyiraho ubuyobozi bw’igitugu bukandamiza abahutu (n’abatwa)
-
Intego BARINGA: Kubaka ubukungu bushingiye ku mutungo bwite w’lgihugu
Intego NYAYO: Kubaka ubukungu bushingiye ku mitsi (exploitation) y’igice kimwe cy’abanyagihugu (hutu, twa) gipyinagajwe, ikungahaza ikindi gice(tutsi) kidamaraye
-
Intego BARINGA: Guca ruswa, gutonesha n’imicungire mibi y’umutungo w’lgihugu
Intego NYAYO: Kwaka ruswa abahutu, gutonesha abatutsi no kubaharira imicungire y’umutungo w’igihugu.
-
Intego BARINGA: Kuzamura imibereho myiza y’abaturage
Intego NYAYO: Kuzamura imibereho myiza y’abatutsi, gupyinagaza abahutu (n’abatwa) kubakenesha mu buryo bushoboka bwose no kubica bibaye ngombwa.
7. Intego BARINGA: Guca burundu impamvu zitera ubuhunzi no gucyura impunzi z’Abanyarwanda
Intego NYAYO: Guca burundu impamvu zatera ubuhunzi ku batutsi no gucyura impunzi z’abatutsi zose.
8. Intego BARINGA: Guharanira umubano hagati y’u Rwanda n’ibindi bihugu ushingiye ku bwubahane, ubufatanye n’ubuhahirane
Intego NYAYO: Guharanira umubano hagati y’u Rwanda n’ibindi bihugu buri gihe ugamije inyungu z’abatutsi gusa
9. Intego BARINGA: Kurwanya jenoside n’ingengabitekerezo yayo
Intego NYAYO: Kubaka no gutsimbataza mu batutsi ingengabitekerezo y’urwango ku bahutu, gucekesha abahutu mu kubumvisha ko ari abicanyi no kubahoza ku nkenke
ICYITONDERWA: Intego ntindi nagerageje kwerekana (Mu ibara ry’umutuku) ni ikigereranyo kigendeye ku mikorere twese tuzi ya FPR dufitiye ibimenyetso, ubuhamya bunyuranye dufite twabayemo twaniboneye n’amaso yacu, ndetse hakaniyongeraho n’uko FPR imaze kwigaragaza ubwayo. Gusa nyine nanone ikigaragara ni uko ziriya ntego zitari kure y’ukuri na gato. Ikindi ni uko bigaragara ko hari intego PFR yashyizemo kugira ngo iryoshye propaganda gusa (8,9), kuko bizwi neza ko ubundi intego nyazo za FPR (et les details) zitigeze zijya ahagaragara ku buryo n’abatutsi benshi batazizi (urugero: Nk’ibihano bihabwa abatutsi bigumuye,etc.)
-
None se nibyo koko FPR Yarananiwe?
Ngarutse kuri icyo kibazo nyamukuru nyuma y’iryo sesengura, ikigaragara ni ku ko uwajya kugenzura (evaluation) FPR ngo amenye niba yaraniwe cyangwa itarananiwe, agomba kubanza akamenya icyo ayigenzuraho.
-
Aramutse ayigenzuye ku NTEGO BARINGA (itemera) bigaragara neza ko yahita ibona zeru ku icumi (0/10), bityo akaba yahita avuga koko ko YANANIWE (ariko se ni ukuri?)
-
Ariko nanone aramutse ayigenzuye ku NTEGO NTINDI (yemera), bigaragarira vuba cyane buri wese ko yahita ibona amanota menshi ku icumi ndetse arenze kure kimwe cya kabiri (½)
Igisigaye rero cyaba ari ukumenya hagati y’abo bagenzuzi (Evaluateurs) bombi uri mu kuri; ni ukuvuga uwakoze igenzura nyaryo. Uwagaragara rero ko yagenzuye neza ni uwagenzura akurikije intego FPR YEMERA, YAGAMIJE ndetse INASHIYIRA MU BIKORWA ku mugaragaro (ari we wa kabiri) noneho akareba niba YARANANIWE koko cyangwa niba YARAGEZE KU NTEGO ZAYO wenda ku kigereranyo runaka.
-
Umwanzuro
Ku bwanjye rero nkurikije intego nyazo za FPR yemera kandi inashyira mu bikorwa sinavuga na gato ko yananiwe. Ahubwo nkurikije uko ibintu bimeze mu Rwanda kuri ubu, navuga ko muri rusange FPR yageze ku ntego zayo ku rwego rushimishije ( hejuru ya 75% ibyo ari byo byose). Noneho ahubwo Ibyo YANANIWE ukurikije ziriya ntego zayo yemera, bikaba byaratewe na Bwana Kagame Paul wayitengushye agatangira gusahura no kwikubira ku giti cye yirengagije abatutsi bandi bagenzi be, ndetse akanagerekaho no kwica benshi muri bo yikanze, abatamwumviye cg abatinyutse kumuvuguruza. Ibyo rero nibyo bituma hari aho ziriya ntego zitagerwaho 100% nk’uko byifujwe kubera uko kwikunda kwe.
Mbonereho rero gukebura abakoresha buhumyi izi mvugo zikurikira (cyane cyane abitwa ko bari muri opposition):
- “FPR yarananiwe”,
- “Ikibazo cy’ireme ry’uburezi cyananiye Leta ya FPR”,
- “FPR yananiwe guca ubukene mu banyarwanda”,
- “FPR yananiwe kunga abanyarwanda”,
-“ FPR yashyizeho politike z’ubuhinzi zuzuye ubuswa, none zateje inzara”,
-“ FPR yananiwe n’ikibazo cy’ubutabera”,
-“ FPR yananiwe kuzana democrasi mu Rwanda”,
-“ Leta ya FPR yananiwe ikibazo cy’imishahara y’abarimu”,
- N’izindi nk’izo.
Abakoresha izo mvugo rero nabasaba ko bajya babanza gusesengura bakareba niba koko mu ntego NYAZO (ntindi) za FPR yemera harimo ibyo baba bavuga ko YANANIWE; basanga bitarimo bagahindura imvugo aho kugira ngo bakomeze kuyobya rubanda. Kuko umuntu ntashobora kunanirwa ikintu atigeze anagira muri gahunda ze na rimwe! Urugero biratangaje kumva umuntu yihandagaza akavuga ngo FPR yananiwe kunga abanyarwanda kandi bizwi neza ko iyo FPR ishingiye kandi inabeshejweho n’amacakubiri ibiba hagati y’abo banyarwanda!
Manzi.
www.shikamaye.blogspot.com
Muzamenya Ukuri maze kubabohore.


text:
Nyuma y’aho kuri uyu wa gatandatu umwe mu bagore atangaje ko abaturage bo mu Murenge wa Musheri, akarere ka Nyagatare babangamiwe n’ikibazo cy’amazi, kinatuma basigaye bayasangira n’amatungo, ubuyobozi bw’uyu Murenge buratanga icyizere cyo gukemura iki kibazo, bitarenze mu mwaka wa 2014.
Uyu muturage yagaragaje iki kibazo mu kiganiro Perezida Paul Kagame yagiranye n’abagore bahagarariye abandi baturutse mu gihugu cyose.
Muri iki kiganiro, uyu mugore yagize ati “Ubu rwose twe nk’abagore bo Murenge wa Musheri n’abaturage muri rusange, dukomeje kubangamirwa n’ikibazo cy’amazi, aho abana bajya kuvoma mu gihe n’inka zirimo kunywa, ibi bituma dukomeza kwibaza igihe iki kibazo kizakemukira dore ko kimaze igihe kirekire ariko ntikibonerwe umuti.”
Umukuru w’Igihugu Paul Kagame, yavuze ko ikibazo cy’amazi mu duce dutandukanye tw’igihugu cyane cyane mu karere ka Nyagatare kizwi, ariko kiri mu nzira zo gukemuka, aha ashimangira ko iki kibazo kitagomba kureba EWSA gusa, ahubwo kireba inzego zose, uretse ko atabuze kunenga bamwe bahabwa gukora ibi bikorwa bigenerwa abaturage ariko ugasanga batabyubahirije.
Kuba abaturage basangira amazi n’amatungo, byatumye IGIHE, twifuza kumenya icyo ubuyobozi bw’uyu Murenge bwaba bubikoraho. Umunyamabanga Nshingwabikorwa w’Umurenge, Kamugisha Charles, atangariza IGIHE ko uyu Murenge koko ubangamiwe n’ikazo cy’amazi, binatuma abenshi bajya kuvoma mu mugezi w’Umuvumba, mu gihe n’inka ariho zishokera.
Kamugisha Charles yagize ati “Icyo na kwizeza aba baturage ba Musheri, ni uko tubifashijwemo n’ubuyobozi bw’akarere na EWSA, mu mwaka wa 2014, aba baturage bagomba kuba babonye amazi kuko natwe tuzi ko babangamiwe cyane, bityo bashonje bahishiwe.”
N’ubwo uyu muyobozi atagaragaza ijanisha Umurenge we waba ugezeho mu kugira amazi meza, bamwe mu batuye uyu Murenge bavuga ko uretse aho bavoma ahitwa ku Muvumba, nta handi bashobora kubona amazi meza, nyamara amazi yawo akaba aturuka mu bice bitandukanye by’igihugu, bivuze ko byoroshye kuri aba baturage kuba bakwandura indwara zikomotse ku mazi mabi.


text:
Bugesera: Ubuhamya bw’umugore wakubiswe azira kutambara agapfukamunwa agakuramo inda
- 30/07/2021 12:55 13
- 4
*Umugabo yajyanwe mu Nzererezi
Kayitesi Germaine wo mu Karere ka Bugesera yavuze ko inda yari atwite y’amezi abiri yavuyemo nyuma y’aho we n’umugabo we bakubiswe n’abashinzwe umutekano ku rwego rw’Akarere (DASSO) bari kumwe n’Umunyabanga Nshingwabikorwa w’Umurenge wa Mayange, azira kutambara agapfukamunwa.
Ibi byabaye kuwa 14 Nyakanga 2021 mu masaha ya saa kumi, mu Murenge wa Mayange, Akagari ka Kibenga mu Karere ka Bugesera.
Kayitesi yabwiye UMUSEKE ko ubwo yari avuye iwe yerekeza aho umugabo we asanzwe akorera, yahuye n’abashinzwe gucunga umutekano mu Karere Bugesera, ba DASSO bagera kuri batatu baramuhagarika, bamubaza impamvu atambaye agapukamunwa.
Yavuze ko yari asanzwe afite ikibazo cyo kuba afite inda gusa ko hari agapfukamunwa afite aho umugabo we akorera ubucuruzi bityo ko bamwihanganira akagenda akaza kukambara.
Kayitesi yavuze ko we n’iryo tsinda ry’aba Dasso bamanukanye aho umugabo we asanzwe akorera ari naho intandaro yo guhohoterwa yatangiriye.
Yagize ati “Yarinjiye [Dasso] muri comptoire, umugabo wange niho yari yicaye aramubwira ati kingura firigo, arakingura asanga huzuyemo fanta n’inzoga ebyiri za Mützig, aramubaza ati ‘ese ufitemo n’inzoga?’ Undi aramubwira ngo none se ntibyemewe ko umuntu azigura akajya kuzinywera iwe? Ubwo batangira kumutuka.”
Kayitesi yavuze ko umugabo we yasabwe gufungura urundi rugi rwo muri iyo nzu ngo basake ahandi ababwira ko nta rufunguzo afite ko umugore we yajya kuruzana iwe mu rugo. Icyo gihe ba DASSO ntibanyuzwe ahubwo bahise bakubita urugi rugwamo imbere, binjiramo maze basangamo amakureti (amakesi) y’inzoga maze barayasohora bamusaba kuyicaraho baramufotora.
Ibyo bikimara kuba yasabwe kuyasubiza mu nzu maze na we ababaza icyo bifuzaga kugeraho ari nabwo yaje kugwa hasi bikamuviramo ibibazo.
Yagize ati “Baramubwiye ngo yasubize mu nzu, noneho arabaza ngo ese mwashakaga iki? Bamubwira ko ntacyo ashinzwe kumenya icyo bashaka. Akibabaza gutyo undi ahita aza amufata mu mashati.
Umugore ati “Ubwo mpagurutse ngiye kujya muri comptoire, DASSO ankubita inkokora ngwa hasi nubitse inda kandi nari mfite inda y’amezi abiri.”
Kayitesi yavuze ko ibyo bikimara kuba yabasabye kujya kwa muganga kuko yari yatangiye kuribwa ariko DASSO zirabyanga zivuga ko ari byo ari kwikoresha.
Yavuze ko ibyo bikimara kuba Dasso zahise zihamagara Umunyambanga Nshingwabikorwa w’Umurenge wa Mayange, Sebarundi Ephrem, babashinja gukubita urwego rw’umutekano.
Kayitesi yavuze ko ubwo Sebarundi akimara kuza, atabanje kubaza uko byagenze yahise abakubita, ahamagara Polisi maze bambikwa amapingu bajya gufungwa kuri Polisi ya Nyamata.
Yagize ati “Ubwo nange ninjiramo kandi ndi kuribwa cyane bigeze saa saba umuyobozi wa gereza y’abagore ni we wagiye gukomanga abasaba ko banjyana kwa muganga.”
“Umupolisi yaramubwiye ngo ni ibyo ari kwigirishwa, arongera arakinga. Ndakomeza ndagaragurika. Saa munani arongera arakomanga ngo mwatabaye uyu mugore napfira aha murabitubaza? Nibwo yagiye ahahamagara imodoka ya Polisi injyana ku Bitaro bya ADEPR Nyamata.”
Icyo gihe yaraye mu Bitaro bya ADEPR bamukorera ubutabazi bw’ibanze, bukeye arataha nubwo nta muntu yari afite asanga kuko umugabo we yari afunganye urufunguzo ndetse n’umwana umwe w’imyaka ibiri bafitanye bari bamusize mu baturanyi.
Ku Bitaro bya ADEPR bamuhaye kuzagaruka kwivuza tariki ya 29 Nyakanaga 2021. Kayitesi yaratashye ajya kuba ku baturanyi ariko abwirwa ko umugabo we yamaze kujyanwa mu kigo cy’inzererezi cya Ruhuha.
Ku wa 27 Nyakanga 2021, nibwo yumvise ubuzima buhindutse yihutira kwa muganga, ataragerayo yumva ari kuva niko kubanza gucishwa mu cyuma asanga umwana yamaze gupfa.
Kugeza ubu Kayitesi ari mu Bitaro bya ADEPR bya Nyamata kugira ngo akomeze kwitabwaho n’abaganga mu gihe umugabo we yamaze kujyanwa mu kigo cy’inzererezi cya Ruhuha.
Akarere ka Bugesera hari ibyo katangaje…
Umuyobozi w’Akarere ka Bugesera, Richard Mutabazi yabwiye UMUSEKE ko washingira ku makuru yatangajwe ku rubuga rwa twitter rw’Akarere ka Bugesera.
Mu butumwa bwanditswe kuri twitter bwagize buti “Aba bantu bafashwe taliki 14/07/2021, icy’agapfukamunwa si cyo kuko bafatiwe gukora akabari, bananiza urwego rwa DASSO, hiyambazwa Polisi y’u Rwanda ari na yo yahabavanye. Ikibazo cyo guhohoterwa ntacyo twamenye, ubwo kigaragajwe kirakurikiranwa, inzego zibishinzwe zabitangiye.”
Kayitesi arasaba ko yahabwa ubutabera kandi umugabo we agafungurwa kugira ngo abashe kwita ku mwana usigaye uba ku baturanyi.
TUYISHIMIRE RAYMOND /UMUSEKE.RW


text:
“Muri abahamya banjye”
“Yehova aravuga ati ‘muri abahamya banjye.’ ”—YES 43:10.
1, 2. (a) Kuba umuhamya bisobanura iki, kandi se ni ikihe kintu cy’ingenzi cyane itangazamakuru ryo muri iyi si ryananiwe gukora? (b) Kuki Yehova adakeneye kwimenyekanisha binyuze ku itangazamakuru ryo muri iyi si?
KUBA umuhamya bisobanura iki? Hari inkoranyamagambo yabisobanuye igira iti “ni umuntu uba wabonye ibyabaye maze akavuga uko byagenze.” Urugero, mu mugi wa Pietermaritzburg wo muri Afurika y’Epfo hari ikinyamakuru cyitwa Umuhamya kimaze imyaka isaga 160 cyandikwa. Iryo zina rirakwiriye kubera ko ikinyamakuru kiba kigomba kuvuga ibintu bibera ku isi mu buryo buhuje n’ukuri. Uwashinze ikinyamakuru Umuhamya yasezeranyije ko icyo kinyamakuru cyari kuzajya kivuga “ukuri, ukuri kose, ntikivuge ikindi kitari ukuri.”
2 Ikibabaje ni uko hari ibintu by’ingenzi kurusha ibindi itangazamakuru ryagiye ryirengagiza cyangwa rikabigoreka. Uko ni ko ryabigenje ku birebana n’ibyo Imana ishoborabyose yavuze binyuze ku muhanuzi wayo wa kera ari we Ezekiyeli, igira iti “amahanga azamenya ko ndi Yehova” (Ezek 39:7). Ariko kandi, itangazamakuru ryo ku isi si ryo kamara kugira ngo Umutegetsi w’Ikirenga w’ijuru n’isi amenyekane. Afite Abahamya bagera kuri miriyoni umunani babwira abantu bo mu mahanga yose ibimwerekeyeho, ibyo yakoreye abantu mu bihe byashize n’ibyo abakorera muri iki gihe. Nanone kandi, abo Bahamya benshi cyane babwira abantu ibintu bihebuje Imana yasezeranyije kuzabakorera. Muri Yesaya 43:10 hagira hati “Yehova aravuga ati ‘muri abahamya banjye; ndetse muri umugaragu wanjye natoranyije.’ ” Iyo dushyize umurimo wo kubwiriza mu mwanya wa mbere, mu by’ukuri tuba tugaragaza ko turi Abahamya ba Yehova.
3, 4. (a) Ni ryari Abigishwa ba Bibiliya bafashe izina rishya, kandi se ibyo byatumye biyumva bate? (Reba ifoto ibimburira iki gice.) (b) Ni ibihe bibazo tugiye gusuzuma?
3 Kwitirirwa izina rya Yehova nta ko bisa, kubera ko ari “Umwami w’iteka.” We ubwe yagize ati “iryo ni ryo zina ryanjye kugeza iteka ryose, kandi ni rwo rwibutso rwanjye uko ibihe bizagenda bikurikirana.” (1 Tim 1:17; Kuva 3:15; gereranya n’Umubwiriza 2:16.) Mu mwaka wa 1931, Abigishwa ba Bibiliya bafashe umwanzuro wo kwitwa Abahamya ba Yehova. Nyuma yaho, amabaruwa menshi yo gushimira yasohotse muri iyi gazeti. Hari itorero ryo muri Kanada ryanditse riti “inkuru nziza ivuga ko turi ‘Abahamya ba Yehova’ yaradushimishije cyane kandi yatumye turushaho kwiyemeza kubaho mu buryo buhuje n’iryo zina.”
4 Wagaragaza ute ko wishimira kuba witirirwa izina ry’Imana? Ese ushobora gusobanura impamvu Yehova atwita Abahamya be, nk’uko bivugwa mu gitabo cya Yesaya?
ABAHAMYA B’IMANA BO MU BIHE BYA KERA
5, 6. (a) Ni mu buhe buryo ababyeyi b’Abisirayeli bagaragazaga ko ari abahamya ba Yehova? (b) Ni iki kindi ababyeyi b’Abisirayeli bari barategetswe gukora, kandi se kuki ababyeyi bo muri iki gihe na bo bagomba kubigenza batyo?
5 Abisirayeli bo mu gihe cya Yesaya, buri wese ku giti cye, bari “abahamya” ba Yehova, naho ishyanga ryose uko ryakabaye rikaba “umugaragu” we (Yes 43:10). Uburyo bumwe ababyeyi b’Abisirayeli bagaragazagamo ko ari abahamya ni ukwigisha abana babo ibirebana n’ibyo Imana yakoreye abakurambere babo. Urugero, igihe Abisirayeli bategekwaga kwizihiza Pasika ya buri mwaka, barabwiwe ngo “abana banyu nibababaza bati ‘uwo muhango mukora usobanura iki?’ Muzabasubize muti ‘ni igitambo cya pasika ya Yehova, wanyuze ku mazu y’Abisirayeli muri Egiputa igihe yatezaga ibyago Abanyegiputa, ariko akarokora amazu yacu’ ” (Kuva 12:26, 27). Nanone kandi, abo babyeyi bashobora kuba barasobanuriraga abana babo ko igihe Mose yajyaga kureba umutegetsi wa Egiputa bwa mbere kugira ngo amusabe kureka Abisirayeli bakajya gusengera Yehova mu butayu, Farawo yamubwiye ati “Yehova ni nde kugira ngo numvire ijwi rye ndeke Abisirayeli bagende?” (Kuva 5:2). Ababyeyi babwiraga abana babo uko Yehova yashubije icyo kibazo cya Farawo n’ukuntu yagaragarije abantu bose ko ari Imana Ishoborabyose. Yateje Egiputa ibyago icumi, kandi akiza Abisirayeli ingabo za Egiputa ku Nyanja Itukura. Nanone kandi, Abisirayeli biboneye ko Yehova ari Imana y’ukuri kandi ko buri gihe asohoza amasezerano ye.
6 Nta gushidikanya ko Abisirayeli bishimiraga kwitirirwa izina rya Yehova batabwiraga ibyo bintu bihebuje abana babo gusa, ahubwo babibwiraga n’abanyamahanga bari abagaragu babo. Nanone kandi, Abisirayeli bagombaga gutoza abana babo kuba abera, mbese bakabaho mu buryo buhuje n’amahame y’Imana. Yehova yagize ati “mujye muba abantu bera kuko jyewe Yehova Imana yanyu ndi uwera” (Lewi 19:2; Guteg 6:6, 7). Muri iki gihe, ababyeyi b’Abakristo na bo bagomba kubigenza batyo. Bagomba gutoza abana babo kuba abera, bityo bakabafasha kubaho mu buryo buhesha ikuzo izina ry’Imana ry’icyubahiro.—Soma mu Migani 1:8; Abefeso 6:4.
7. (a) Iyo Abisirayeli baberaga Yehova indahemuka byatumaga amahanga yari abakikije yitwara ate? (b) Abitirirwa izina ry’Imana bose basabwa iki?
7 Bityo rero, iyo Abisirayeli baberaga Imana indahemuka, byatumaga izina ryayo rivugwa neza. Bari barabwiwe bati ‘amoko yose yo mu isi azabona ko mwitiriwe izina rya Yehova, kandi azabatinya’ (Guteg 28:10). Ikibabaje ariko, ahanini amateka y’Abisirayeli yaranzwe n’ubuhemu. Incuro nyinshi basubiraga inyuma bagasenga ibigirwamana. Byongeye kandi, babaye abagome kimwe n’imana z’Abanyakanani basengaga. Batambaga abana babo kandi bagakandamiza abakene. Ibyo bitwigisha ko tugomba guhatanira guhora turi abera kimwe n’Uwera cyane twitirirwa izina rye.
“DORE NGIYE GUKORA IKINTU GISHYA”
8. Ni iyihe nshingano Yehova yahaye Yesaya, kandi se Yesaya yayakiriye ate?
8 Yehova yari yaravuze mbere y’igihe ko Abisirayeli bari kwibonera ukuntu yari kubabohora mu buryo butangaje (Yes 43:19). Ibice bitandatu bibanza by’igitabo cya Yesaya, ahanini bikubiyemo imiburo irebana n’akaga kari kugera kuri Yerusalemu n’imigi yari iyikikije. Yehova, we ureba ibiri mu mutima, yabwiye Yesaya gukomeza kubatangariza iyo miburo, nubwo abantu bari kwinangira ntibamwumve. Yesaya yarababaye cyane maze yifuza kumenya igihe iryo shyanga ry’Imana ryari kumara ritayumvira. Imana yamushubije iki? Yagize iti “ni ukugeza igihe imigi izabera amatongo, itakirimo abaturage, amazu atakibamo umuntu wakuwe mu mukungugu, n’igihugu cyarahindutse umusaka.”—Soma muri Yesaya 6:8-11.
9. (a) Ni ryari ubuhanuzi bwa Yesaya bwavugaga ibirebana na Yerusalemu bwasohoye? (b) Ni uwuhe muburo tugomba kwitondera muri iki gihe?
9 Yesaya yahawe iyo nshingano mu mwaka wa nyuma w’ubutegetsi bw’Umwami Uziya, ni ukuvuga ahagana mu mwaka wa 778 Mbere ya Yesu. Yakomeje umurimo we wo guhanura mu gihe cy’imyaka igera kuri 46, kugeza ahagana mu mwaka wa 732 Mbere ya Yesu, ku ngoma y’Umwami Hezekiya. Hari hasigaye imyaka 125 ngo Yerusalemu irimburwe, mu mwaka wa 607 Mbere ya Yesu. Nguko uko abari bagize ubwoko bw’Imana bahawe umuburo mbere y’igihe ku birebana n’uko byari kuzagendekera ishyanga ryabo. Muri iki gihe nabwo, Yehova yatumye abagize ubwoko bwe guha abantu umuburo ku birebana n’ibizaba mu gihe kizaza. Igazeti y’Umunara w’Umurinzi imaze imyaka 135 ibwira abasomyi bayo ko ubutegetsi bubi bwa Satani bugiye kuvaho, bugasimburwa n’Ubutegetsi bwa Yesu Kristo bw’Imyaka Igihumbi.—Ibyah 20:1-3, 6.
10, 11. Abisirayeli bari i Babuloni biboneye irihe sohozwa ry’ubuhanuzi bwa Yesaya?
10 Abayahudi benshi bumviye bakishyira mu maboko y’Abanyababuloni, barokotse irimbuka rya Yerusalemu, maze bajyanwa mu bunyage i Babuloni (Yer 27:11, 12). Nyuma y’imyaka 70, abari bagize ubwoko bw’Imana biboneye isohozwa ry’ubuhanuzi butangaje, bugira buti “Yehova Umucunguzi wanyu, Uwera wa Isirayeli, aravuga ati ‘nzohereza intumwa i Babuloni ku bwanyu, kandi nzashyira hasi ibihindizo by’amazu y’imbohe.’ ”—Yes 43:14.
11 Mu buryo buhuje n’ubwo buhanuzi, hari ikintu gitangaje cyabaye mu ijoro rimwe, mu kwezi k’Ukwakira, mu mwaka wa 539 Mbere ya Yesu. Igihe umwami w’i Babuloni n’abatware be banyweraga divayi mu bikoresho byera byari byarasahuwe mu rusengero rw’i Yerusalemu, ari na ko basingiza ibigirwamana byabo, ingabo z’Abamedi n’Abaperesi zafashe icyo gihugu. Mu mwaka wa 538 cyangwa 537 Mbere ya Yesu, Kuro wari warigaruriye Babuloni yategetse Abayahudi gusubira i Yerusalemu kugira ngo bongere kubaka urusengero rw’Imana. Ibyo byose byari byarahanuwe na Yesaya, hakubiyemo n’isezerano rya Yehova ry’uko yari kwita ku bari bagize ubwoko bwe bihannye kandi akabarinda, mu gihe bari kuba basubiye i Yerusalemu. Imana yavuze ko bari ‘ubwoko yihangiye kugira ngo bwamamaze ishimwe ryayo’ (Yes 43:21; 44:26-28). Abahoze mu bunyage bamaze gusubira i Yerusalemu maze bakongera kubaka urusengero rwa Yehova, biboneye ko Yehova, we Mana y’ukuri yonyine, buri gihe asohoza ibyo yavuze.
12, 13. (a) Ni ba nde bifatanyije n’Abisirayeli igihe basubizagaho gahunda yo gusenga Yehova? (b) Ni iki abagize “izindi ntama” baba bitezweho mu gihe bashyigikira abagize “Isirayeli y’Imana,” kandi se ni ibihe byiringiro bafite?
12 Igihe Abisirayeli basubiraga i Yerusalemu kongera kubaka urusengero, abanyamahanga babarirwa mu bihumbi bifatanyije na bo muri gahunda yo gusenga Yehova. Nyuma yaho, hari abandi banyamahanga benshi bahindukiriye idini ry’Abayahudi (Ezira 2:58, 64, 65; Esit 8:17). Muri iki gihe, abagize “imbaga y’abantu benshi” bo mu ‘zindi ntama’ za Yesu bashyigikira mu budahemuka Abakristo basutsweho umwuka bagize “Isirayeli y’Imana” (Ibyah 7:9, 10; Yoh 10:16; Gal 6:16). Abo bagize imbaga y’abantu benshi na bo bitwa Abahamya ba Yehova.
13 Mu gihe cy’Ubutegetsi bwa Kristo bw’Imyaka Igihumbi, abagize imbaga y’abantu benshi bazagira ibyishimo bitagereranywa byo gusobanurira abazaba bazutse uko kuba Umuhamya wa Yehova mu minsi ya nyuma y’isi ya Satani byari bimeze. Ariko ibyo tuzabigeraho ari uko gusa dukomeje gukora ibihuje n’izina twitwa, kandi tukihatira gukomeza kuba abera. Nubwo dukora uko dushoboye kose kugira ngo tubeho mu buryo buhuje n’amahame ya Yehova, buri munsi dukora amakosa. Ku bw’ibyo, tugomba gusenga Yehova buri munsi tumusaba imbabazi. Iyo dukomeje kuba abera, tuba tugaragaza ko dushimira Yehova kubera ko yatwemereye kwitirirwa izina rye.—Soma muri 1 Yohana 1:8, 9.
ICYO IZINA RY’IMANA RISOBANURA
14. Ni iki izina Yehova risobanura?
14 Kugira ngo turusheho kumva dutewe ishema no kwitirirwa izina ry’Imana, byaba byiza dutekereje ku cyo risobanura. Izina Yehova rituruka ku nshinga y’igiheburayo ishobora guhindurwamo ngo “kuba,” kandi yumvikanisha igikorwa. Ku bw’ibyo rero, izina Yehova ryumvikanisha ko Imana “ituma biba.” Ibyo bisobanuro birakwiriye, kuko Yehova ari we waremye isanzure ry’ikirere ndetse n’ibiremwa bye bifite ubwenge, kandi akaba asohoza ibyo yagambiriye byose. Akomeza gutuma ibyo ashaka n’umugambi we bisohora, icyo abamurwanya, urugero nka Satani, bakora cyose kugira ngo bamukome mu nkokora.
15. Ni mu buhe buryo Yehova yahishuye kimwe mu bigize kamere ye nk’uko bigaragazwa n’icyo izina rye risobanura? (Reba agasanduku gafite umutwe uvuga ngo “ Yehova ni izina rifite ibisobanuro byimbitse.”)
15 Igihe Yehova yatumaga Mose kujya kuvana ubwoko bwe muri Egiputa, yamuhishuriye kimwe mu bigize kamere ye ubwo yamubwiraga icyo izina rye risobanura akoresheje inshinga ifitanye isano n’iyavuzwe haruguru, ariko icyo gihe bwo ikaba yari itondaguwe muri ngenga ya mbere. Bibiliya igira iti “Imana ibwira Mose iti ‘Nzaba icyo nzashaka kuba cyo cyose.’ Yongeraho iti ‘uzabwire Abisirayeli uti “Nzaba icyo nzashaka kuba cyo yabantumyeho.” ’ ” (Kuva 3:14). Bityo rero, uko imimerere yaba iri kose, Yehova azaba icyo azashaka kuba cyo cyose kugira ngo asohoze umugambi we. Yehova yacunguye Abisirayeli, arabarinda, arabayobora, kandi ni we wabahaga ibyo babaga bakeneye byose mu buryo bw’umubiri no mu buryo bw’umwuka.
UKO TWAGARAGAZA KO DUSHIMIRA
16, 17. (a) Twagaragaza dute ko dushimira Imana kubera ko twitirirwa izina ryayo? (b) Ni iki tuzasuzuma mu gice gikurikira?
16 Muri iki gihe, Yehova akomeje gukora ibihuje n’icyo izina rye risobanura aduha ibyo dukenera byose mu buryo bw’umwuka no mu buryo bw’umubiri. Icyakora, izina ry’Imana ntirisobanura gusa ko aba icyo ashaka kuba cyo cyose. Rinasobanura ko atuma Abahamya be bagera ku cyo ashaka cyose mu murimo bamukorera, kugira ngo asohoze umugambi we. Kubitekerezaho bizatuma dukomeza kubaho mu buryo bwubahisha izina rye. Uwitwa Kåre wo muri Noruveji ufite imyaka 84, akaba amaze imyaka 70 ari Umuhamya urangwa n’ishyaka, yaravuze ati “numva ntewe ishema no gukorera Yehova, Umwami w’iteka, no kuba umwe mu bagize ubwoko bwitirirwa izina rye ryera. Kugeza ku bandi ukuri ko muri Bibiliya maze nkabona ukuntu bishimye kandi barushijeho gusobanukirwa ibintu, numva nta ko bisa. Urugero, nshimishwa cyane no kubasobanurira akamaro k’igitambo cy’incungu cya Kristo, n’ukuntu binyuze kuri icyo gitambo bashobora kuzabona ubuzima bw’iteka mu isi nshya izaba irangwa n’amahoro no gukiranuka.”
17 Tuvugishije ukuri, mu turere tumwe na tumwe kubona abantu bashaka kwiga ibyerekeye Imana bigenda birushaho kugorana. Icyakora, kimwe na Kåre, iyo tubonye umuntu udutega amatwi maze tukamwigisha ibyerekeye izina rya Yehova, turishima cyane. Ariko se, ni mu buhe buryo twaba Abahamya ba Yehova, tukaba n’abahamya ba Yesu? Icyo kibazo tuzagisuzuma mu gice gikurikira.


text:
Akenshi iyo abantu bavuze ibyangiza ubuzima abantu bumva ibyo kurya n’ibyo kunywa bibi no kudakora imyitozo ngororamubiri. Yego nabyo byangiza ubuzima ariko hari ibindi bintu by’ingenzi abantu bagakwiye kureka kuko usanga byangiza ubuzima kandi abantu ntibabiha agaciro kuko babona ko ari ibintu byoroshye
Dore ibyo bintu abantu bakunze gukora kandi byangiza ubuzima :
1.Kutababarira : kutababarira uwaguhemukiye ni kimwe mu bintu byangiza ubuzima bw’abantu kuko bitera umunaniro ukabije w’ubwonko ( stress). Ntabwo bivuze ko iyo ubabariye wibagiwe ibyo wakorewe ariko wumva ko ubuzima bukomeje.
Kubaho nta muntu uhobera ngo wumve wishimye ; guhobera umuntu ukunda ukamugwamo birashimisha nawe ubwawe ukumva uruhutse. Ni byiza ko wajya uhobera uwo mwashakanye niba umufite cyangwa se undi muvandimwe wumva ukunze, gufata umwana wawe mu kiganza mutembera, n’ibindi. Usibye kuba bifasha mu kubongerera urukundo binongera umusemburo wa Oxytocin bita umusemburo w’urukundo.
2.Kudasinzira amasaha ahagije :Ubusanzwe umuntu mukuru yari akwiye gusinzira amasaha arindwi cyangwa umunani ku munsi, nyamara muri iki gihe ababashaka gusinzira ayo masaha usanga ari bake. Hari nubwo bamwe baba bari mu buriri ariko intekerezo ze ziri mu kazi. Usanga kudasinzira bihagije bigira ingaruka nyinshi zirimo kubyibuha cyane, umunaniro, n’ibindi
3.Kubaho nta nshuti ugira : Umuntu ubaho mu buzima butagira inshuti usanga aba yiyicira ubuzima kuko ahora yitekerezaho gusa kandi akenshi akitekerezaho nabi. Gusa na none ubu kuko haje ikoranabuhanga usanga abantu barikoresha mu kuganira ubucuti bwaho bukagarukira aho. Mu Kinyarwanda baravuga ngo : “Ifuni ibagara ubucuti ni akarenge”.
Uko kuganira ukoresheje ikoranabuhanga ntabwo guhagije. Icyiza nuko mwajya musurana mukaganira amaso ku maso.
4.Kubaho utazi uko ubuzima bwawe buhagaze : Ni byiza ko ubaho uzi uko ubuzima bwawe buhagaze ukajya wipimisha indwara izikingirwa ukazikingiza hakiri kare utarindiriye ko zikugeraho. Akenshi abantu bibuka kujya kwa muganga aruko bamenye ko barwaye nyamara bari bakwiye kuba barabyirinze mbere. Ibi bijyana no kumenya ibyo usabwa kwitaho bitewe n’ikiciro urimo. Urugero ku bagore bari hejuru y’imyaka 40 bagomba kwisuzumisha kanseri y’amabere kuko baba bafite ibyago byinshi byo kuyandura.
5.Gusinziriza ubwonko bwawe : hari abantu bageza mu gihe runaka akumva ko byarangiye ko ubwonko bwe nta kindi kintu bwafata. Ni byiza ko ukoresha ubwonko bwawe nubwo n’ikiruhuko ari ngombwa. Igihe ubonye akantu gashya ugashishikarira kukamenya, ugakunda gusoma ukazamura intekerezo, kwiga gucuranga, kwiga ururimi rushya n’ibindi.


text:
Yesu Kristo yazize iki?
Yesu Kristo yaje mw’isi mu buryo butangaje, kuko yavutse ku mugore gusa atarabonanye n’umugabo, kandi igihe yakuriye yigishije inyigisho nyinshi zitandukanye, avuga ubuhanuzi bwinshi butandukanye, gusa inyigisho ze zari zigoranye kuzakira rimwe na rimwe kuko akenshi yavugiraga mu migani, cyangwa akavuga ibihabanye n’imigenzo y’idini rya kiyahudi, kandi abantu benshi bamushinjaga ko yiyita Imana rurema(Yohana 10:33; Yohana 19:7), ndetse n’abandi bakamwita Imana yabo(Yohana 20:28;Matayo 14:33) nawe akabyakira rwose ntabihakane ahubwo akabishimangira(Yohana 10:34-38; Yohana 20:28-29; Matayo 16:16-17 ), ku bemera inyigisho za Bibiliya iki cyaguha ishusho yuko Yesu Kristo yari Imana yaje mu bantu iziye mu mubiri ku mpamvu zayo. Akaba ari iyo mpamvu tugiye kureba, icyatumye Imana imanuka mw’ijuru ikaza kw’isi mu bantu, ikemera kwicwa n’amaboko yabo kandi mu byukuri bitari biyinaniye kwirwanirira muri icyo gihe(Yohana 10:18;Yohana 19:11; Yohana 18:36).
Twahera aho Yesu ubwe yivugira icyamuzanye Muri matayo 5:17 ati “Mwitekereza ko naje gukuraho amategeko cyangwa ibyahanuwe. Sinaje kubikuraho, ahubwo naje kubisohoza.”
icyo gihe Yesu yabivuze agiye kubasobanurira neza icyo amategeko asaba bihabanye cyane n’ibyo bibwira ko asaba, ukomeje gusoma uhereye kuri uwo murongo wa 17 ugakomeza kugeza ku murongo wa 48, usangamo aho yesu yabasobanuriye amategeko neza abereka ko amategeko bayafata nk’akantu koroshye ariko mu byukuri ko badashobora kuyubahiriza, abigisha ibintu byinshi nk’ibyerekeye ubusambanyi, abereka ko igikorwa cy’ubusambanyi atari bwo busambanyi imbere y’Imana, ahubwo kureba umugore ukamugirira amarari icyo gihe Imana ibifata nk’aho wishe rya tegeko rya “NTUZASAMBANE!”, kandi mu byukuri n’iyo waba utarasambanaho mu bifatika kugeza ubu, ntiwabeshya ko utarifuza gusambana, n’ubwo mu maso yawe n’abantu mwibwira ko utarasambana, imbere y’Imana uri umusambanyi ruharwa. ndetse yakomeje abigisha n’ibindi byinshi, ibyerekeye Kwihorera, kurahira, gatanya(divorce), n’ibindi bitandukanye. iyo umaze kubisoma uhita ubona ko gukurikiza amategeko y’Imana wabyitiranyaga pe! Usanga bikomeye kurusha uko wibwiraga.
Nuko yesu ati “NAJE KUBISOHOZA!“, mu byukuri icyo nicyo cyazanye Yesu Kristo wahozeho iteka(Yohana 1: 1-4), muri iyi si, yaje gusohoza ibyari byarananiye abantu kwisohoreza, ubutungane Imana idusaba nitwubaha amategeko yayo ijana kw’ijana(Matayo 5:48) nibwo yaje kudushakira kuko ubwacu tutari dushoboye kubwigezaho ( Abaroma 8:3 ) . Igihe kimwe umutunzi wakundaga gusenga yabajije Kristo icyo yakora ngo aragwe ubwami bw’Imana, nuko Kristo aramubwira yubahe amategeko y’Imana yose neza nta na rimwe yishe, uwo mutunzi abwira yesu ko yose yayubahirije kuva mu bwana bwe, ariko yesu yari azi neza ko uwo mutunzi ari ibyo yibwira ariko atari ko biri, nuko amuha gukora ikintu kimwe gusa ngo narangiza aze amukurikire, umutunzi yumva ntibyashoboka arigendera n’agahinda kenshi amaze gusobanukirwa ko na we atari intungane nk’uko yishukaga, Kristo ahita abwira abari aho ati “Biragoye ko umutunzi yakwinjira mu bwami bw’Imana, icyoroshye ni uko ingamiya yaca mu mwenge w’urushinge“, abari aho bose baratangara bati “UBWO NI NDE WAKIZWA?“(bisome muri Matayo 19:16-26), kuko muri icyo gihe umuntu wabaga afite ubutunzi bamufataga nk’umuntu wubaha Imana cyane kurusha abandi, Imana na yo ikaba yaramugororeye imigisha myinshi ku bw’ibyo, none abandi bibaza niba bigoye ko umuntu nk’uwo wubaha amategeko y’Imana yose ikaba yaramuhaye imigisha yajya mu bwami bwayo, UBWO NI NDE WAKIZWA?, Yesu arabasubiza ati “IBIDASHOBOKERA ABANA B’ABANTU KU MANA BIRASHOBOKA!“, mu yandi magambo, Nta muntu n’umwe wari ukwiriye ubwami bw’Imana, ariko Imana yahisemo kububahera ubuntu. Ari cyo cyazanye Kristo umukiza aza mw’isi ngo apfe ku musaraba akize isi yose ububata bw’icyaha batari bashoboye kwikuramo(Yohana 3:14-18)
Abantu benshi bibwirako bazabona ubwami bw’Imana nibubahiriza amategeko y’Imana yose, ariko nk’uko bigaragara, nta n’umwe ushobora kubahiriza amategeko y’Imana n’iyo yagerageza ate, impamvu ibitera wayisoma mu nyandiko yitwa (Abantu bose ni babi), ndetse na pawulo ubwe arivugira ati “Ngerageza gukora ibyiza ariko bikananira nkisanga nkora ibibi.“(Abaroma 7:15-21).
Mu byukuri niba kubahiriza amategeko y’Imana yose aribyo bizatujyana mw’ijuru nta muntu n’umwe waryinjiramo, ndetse na Kristo ubwe yaba yarapfiriye ubusa(Abagalatiya 2:21), kuko n’iyo ataza ngo apfe ku musaraba n’ubundi amategeko yari asanzwe ahari, kandi n’ubundi abantu bageragezaga kuyubaha nk’uko abibwira ko bazakizwa na yo bagerageza kuyubaha ubu, ubwo hagati aho Kristo we yaba yaraje kumara iki ko ntacyo byaba byarahinduyeho?, yaba yarapfiriye ubusa, ndetse yaraje kwangiza umwanya we(Abagalatiya 2:21), Keretse niba aryoherwa n’imibabaro yamutewe muri icyo gihe, kuko n’iyo areka kuza, nubundi amategeko yari asanzwe yubahirizwa, gusa bikabananira nk’uko n’abiki gihe bibananira bose hamwe nta n’umwe uvuyemo(Abaroma 3:23; Abaroma 3:10-18), bivuzeko abantu bose bazarimbuka niba koko dukizwa no kubaha amategeko, kuko bigaragara ko nta n’umwe uyubaha, kandi ingororano z’icyaha akaba ari urupfu rw’iteka.
Ariko agakiza k’Imana ikagaragariza muri Kristo, ubwo twari abanyabyaha tutabasha kwikiza ubwacu, yatanze umwana wayo w’ikinege, kugirango umwizera wese atarimbuka ahubwo ahabwe ubugingo buhoraho(Abaroma 3:24-26), Niba ushaka kwakira Imbabazi z’iteka zituruka ku mana, akira igitambo cy’amaraso ya Yesu yamenwe ku musaraba ku bwawe, mu kwizera gusa, uraba ukijijwe by’iteka ryose n’umukiza Kristo, bidaturutse mu kubaha amategeko(kuko n’ubundi ntubishoboye) ahubwo biturutse mu Kwizera ko Kristo yapfuye ngo ukurweho ibyaha byose wakoze burundu(Abefeso 2:8-9; Abagalatiya 2:16)
Dore icyo Kristo Yazize nk’uko umuhanuzi yesaha yari yarabihanuye mu myaka isaga 800 ataraza mw’isi……..
Yesaya 53:2-12
2Kuko yakuriye imbere ye nk’ikigejigeji, nk’igishyitsi cyumburira mu butaka bwumye, ntiyari afite ishusho nziza cyangwa igikundiro, kandi ubwo twamubonaga ntiyari afite ubwiza bwatuma tumwifuza. 3Yarasuzugurwaga akangwa n’abantu, yari umunyamibabaro wamenyereye intimba, yasuzugurwaga nk’umuntu abandi bima amaso natwe ntitumwubahe.
4 Ni ukuri intimba zacu ni zo yishyizeho, imibabaro yacu ni yo yikoreye, ariko twebweho twamutekereje nk’uwakubiswe n’Imana agacumitwa na yo, agahetamishwa n’imibabaro. 5 Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha. 6 Twese twayobye nk’intama zizimiye, twese twabaye intatane, Uwiteka amushyiraho gukiranirwa kwacu twese.
7 Yararenganye ariko yicisha bugufi, ntiyabumbura akanwa ke amera nk’umwana w’intama bajyana kubaga, cyangwa nk’uko intama icecekera imbere y’abayikemura, ni ko atabumbuye akanwa ke. 8Guhemurwa no gucirwa ho iteka ni byo byamukujeho. Mu b’igihe cye ni nde witayeho ko yakuwe mu isi y’abazima, akaba yarakubitiwe ibicumuro by’ubwoko bwe? 9 Bategetse ko ahambanwa n’abanyabyaha, yari kumwe n’umutunzi mu rupfu rwe nubwo atagiraga urugomo, kandi ntagire uburyarya mu kanwa ke.
10Ariko Uwiteka yashimye kumushenjagura, yaramubabaje. Ubwo ubugingo bwe buzitamba ho igitambo cyo gukuraho ibyaha, azabona urubyaro, azarama, ibyo Uwiteka ashaka bizasohozwa neza n’ukuboko kwe. 11Azabona ibituruka mu bise by’ubugingo bwe bimwishimishe, bimuhaze. Umugaragu wanjye ukiranuka azatuma benshi baheshwa gukiranuka no kumenya, kandi azÄ«shyiraho gukiranirwa kwabo. 12 Ni cyo gituma nzamugabanya umugabane n’abakomeye, azagabana iminyago n’abanyamaboko, kuko yasutse ubugingo bwe akageza ku gupfa akabaranwa n’abagome, ariko ubwe yishyizeho ibyaha bya benshi kandi asabira abagome.
Wanasoma n’izi nyandiko:


text:
Korali Ukuboko kw’iburyo igiye kumurika album yayo yise “IKIDENDEZI” mu gitaramo yatumiyemo Korali Jehovayire nabandi bahanzi bakunzwe.
Yanditswe na: Ubwanditsi
2019-11-26 06:37:35
Korali Ukuboko kw’iburyo ibarizwa kuri ADEPR Gatenga ni imwe mu makorali akomeye mu muziki wa gospel hano mu Rwanda ndetse no mu Karere. Iyi Korali imaze imyaka 30 ikora ivugabutumwa kuko yashinzwe mu mwaka wa 1989. Ni korali izwi kundirimbo nka Ikidendezi, Ibyiringiro by’ubuzima, Kuro, Imitima, Nafurahiya, Imirimo, Si kukidendezi gusa nizindi…
Iyi Korali iri gutegura igitaramo gikomeye izamurikiramo Album yayo ya 3 yise ‘IKIDENDEZI’ kikazabera kuri Dove Hotel ku itariki ya 01/12/2019 guhera saa saba z’amanywa. Muri iki gitaramo kandi hatumiwemo Korali Jehovayire igizwe nabarangije muri ULK, ndetse n’abahanzi bakunzwe nka Simon Kabera, Dani mutabazi, Bosco Nshuti, Gisele Precious na Jado Sinza.
Umwigisha w’Ijambo ry’Imana muri iki gitaramo azaba ari Rev Pasteur Jean Jacques Karayenga.
Umuyobozi w’iyi Korali, Bwana Kwizera Seth yadutangarije ko bahisemo kujyana iki gitaramo muri Dove Hotel kugirango babashe kugeza ubutumwa bwiza kubantu bingeri zitandukanye ati: “Burya hari abantu bakeneye ubutumwa bwiza bwa Yesu Christo ariko usanga batiyumvamo kujya mu nsengero bitewe n’impamvu zitandukanye, ariko wabatumira muri Hotel bakaza ugaherako ubona amahirwe yo kubabwiriza ubutumwa kuko intego yacu nyamukuru ni ukwamamaza ubutumwa bwiza tugahindurira benshi kuba abakiranutsi”.
Kuzaza muri iki gitaramo ni ukuzitwaza ibihumbi bitatu (3000 Frw) byo gushyigikira Korali Ukuboko kw’iburyo ugura DVD zizaba zigurishirizwa kumuryango ahazabera concert.


text:
Umugore avuga ko yakubiswe na Padiri ubwo yari agiye gusaba indezo umugabo babyaranye yari agiye gusezeranya
Murebwayire wicaye hejuru ku rupangu rwo hafi y’aho Padiri asezeranyirizamo Ndikubwimana, mu marira, mu mashusho ya BTN TV, yumvikana avuga ati: “Padiri yabahishe, reba ahantu bari gusezeranira! Nahayobewe, ntabwo wamenya ahantu bari gusezeranira…Uriya mupadiri ni umugome!”
Byabereye kuri kiliziya ya Kagugu mu Karere ka Gasabo, aho Ndikubwimana ngo wari warasezeranyije Murebwayire ko bazabana nk’umugore n’umugabo ariko akaza kumuca inyuma , yagombaga gusezeranira.
Murebwayire yavuze ko yamenye ko hari undi mukobwa Ndikubwimana azasezerana na we, agerageza kwitabaza inzego zitandukanye ngo zimufashe gusabira umwana indezo, ariko biba iby’ubusa.
Mu muhango wo gusezeranya abakundanye wabaye tariki ya 10 Ukwakira 2021, Murebwayire yagiye kuri kiliziya ya Kagugu wagombaga kuberaho, ahageze Padiri afata icyemezo cyo kwimura abageni, abajyana mu gikari ahiswe mu bwihisho.
Murebwayire agaragara yuriye igipangu, akurikirana abageni aho bagiye gusezeranira, ariko ngo Padiri yamusubije inyuma, aranamukubita, amusaba gutegerereza hanze, ibyo asaba akabihabwa.
Murebwayire yagize ati: “Padiri yambwiye ngo ningume aha, minerivali barayimpa. Babaze Padiri unsohoye kuriya ankubita, urabona minerivali y’umwana wanjye yayimpa?” Abajijwe niba koko yakubiswe, yasubije ati: “Padiri ansohoye hariya utari kureba, Padiri ntabwo ansohoye hariya uri kureba? Hariya nuririye ngiye kureba aho yabafungiranye.”
Ndikubwimana ntiyigeze afata telefone y’umunyamakuru wamuhamagaye ashaka kumubaza imitekerere y’ikibazo cye na Murebwayire. Ntiyanasubije ubutumwa bugufi yandikiwe.


text:
Kurangiza vuba ni iki ?
Kurangiza vuba bivugwa igihe umugabo arangiza (asohora) mbere yuko akora imibonano cyangwa se hatarashira iminota 2 ari mu gikorwa.
Ibi akenshi biba atabishaka, bigatera guhangayika, kwigaya ndetse bigateza ibibazo n’umwiryane mu rugo
amakuru dukesha umutihealth atugaragariza ko
Kurangiza vuba
Ubusanzwe impamvu nyamukuru ibitera itazwi. Ariko hari ibyabonetse ko bitera kurangiza vuba birimo :
- Kuba utaramenyera imibonano (ubikoze vuba)
- Kubikorana n’umuntu mushya, mutamenyeranye.
- Kuba udasiramuye
- Kuba uhangayitse, udatuje, ubikoze nk’ubyibye
- Uburyo bikorwamo. Hari position zimwe na zimwe zituma umuntu arangiza vuba
- Kuba ubikoze utari ubiherutse
- Izi ni zimwe mu mpamvu zishobora kubitera.
Ese kurangiza vuba biravurwa ?
Kurangiza vuba birakira rwose ukurikije inama uhabwa.
iyo uzikurikije neza birakira. murizo twavuga mo :
Gutuza
Mu gihe wumvise ko uri hafi yo kurangiza, rekera kwinyeganyeza, uzamure umwuka mwinshi wongere uwusohore, ubikore 3. Uhite utekereza ikindi kintu nk’umupira warebye, film se, mbese use n’uwirengagiza ibyo urimo. Nyuma y’akanya ukomeze igikorwa.
Gukanda umutwe w’igitsina
Mu gihe wumva ugiye kurangiza nanone, uwo mukorana imibonano musabe kubumba amaguru cyane igitsina cyawe akinigire mu matako ye. Nawe ushobora gukuramo igitsina ukagifata ugakanda ku mutwe wacyo ukoresheje igikumwe n’intoki 2 zigikurikira. Wakumva byasubiyeyo ukongera ugakomeza.
Kwiyakana
Mu gikorwa, igihe wumvise ugiye kurangiza, kuramo utuze. Nihashira akanya wongere, gutyo gutyo.
Kwitegura bihagije
Wikorana imibonano ihubi ; tuza mwitegure bihagije kandi mubikore mwese mufatanya. Niyo warangiza utarabikora, ariko kuko ufite umwanya, mukomeze gufatanya wongere ubishake. Nubikora bizagenda neza.
Kwisiramuza
Kiriya gihu gitwikiriye ku mutwe w’igitsina cyongera ubushake. Iyo rero kivuyeho byongera umwanya umara mu gikorwa.
Guhindura position
Ubushakashatsi bwerekanye ko iyo bikozwe umugabo ari we uri hasi bituma igihe abikoramo cyiyongera kuko kwikubanaho bigabanuka.
Gukoresha agakingirizo
Ubu nabwo ni uburyo bwiza kuko bigabanya kwikubanaho. Gusa ku nshuro ikurikiyeho wareka kugakoresha kuko akenshi ku nshuro ya 2 uratinda kurangiza.
Kurangiza vuba bitera ipfunwe
niyo mpamvu tuboneyeho ko kubabwira ko ubu mu rwanda habonetse imiti myimerere ikoze ijana kwijana mu bimera ikaba yizewe ku rwego mpuzamahanga.
yarakorewe ubushakashatsi ndetse ikanemezwa nibigo bikomeye nka FDA(food and drug administration) muriyo miti twavugamo nka vigpower capsule , pine pollen tea ndetse na zinc tablets ifasha ibi bikurikira :
- Ifasha kongerera abagabo imbaraga
- Yongera umubare w’intanga kubagabo ikanazifasha gukomera
- Ituma umwuka mwiza wa oxygen utembera neza mu mubiri no ku gitsina
- Izibura imitsi yo ku gitsina bigatuma ushyukwa neza
- Itera apeti no kugira ubushake ku bagabo
- Irinda udusabo tw’intanga ngabo kwangirika
- Ifasha abafite ikibazo cy’impyiko n’indwara ya prostate
- Ni imyimerere uyikoresheje nta ngaruka igira ku buzima bwe.
REBA VIDEO HANO
Ibintu 5 Vigpower ifasha abagabo bagira ubushake buke ndetse n’abatemerewe kuyikoresha


text:
Episode 11: Uwangiriye neza yazize ikinyoma cyanjye ntegwa iminsi
……..Inkuru yasakaye ikigo cyose ko byanga binoga hagiye kwirukanwa abanyeshuri ba mbere barafatwa ko banyibye. Abanyeshuri bose badushize ku mirongo, ubwoba buba bwinshi muri njye….uwo munsi wa mbere ngera mu kigo naciye igikuba kubera ikinyoma.
Aho nari mpagaze ku murongo nabonye umubikira wari ukuriye abandi bose aje nkomeza guhinda umushyitsi mwinshi muri njye, umutima utera insigane, uko avugana n’ abandi babikira bari bashinzwe inshingano zimwe na zimwe niko nakomezaga nanjye gutitira ndetse abari bandi iruhande batangira kunyitegereza.
Nyuma y’ akanya katari gato twese ducetse umuyobozi w’ ikigo yavuze mu ijwi riranguruye ati,
“Banyeshuri basanzwe muri iki kigo ndetse namwe abashya mwaje musanga abandi ndabasuhuje, ni njyewe muyobozi w’ ikigo nitwa Soeur Marie! Mbere na mbere ndagira ngo mbabwire ko mbabajwe cyane nuko ku nshuro ya mbere yo kuvugana namwe nsanze ab’ ingeso mbi zokamye barangije kwerekana ko bataje kwiga ahubwo bazanywe n’ akaboko karekare,
Mbabajwe nuko mu kigo cyacu cy’ abihayimana, ikigo cyuje uburere buzira icyaha n’ icyasha hari abazanye ibara ryijimye ryo kwanduza iryera de twambaye, ni kubw’ iyo mpamvu mbivuze mbere ko urafatwa agahamwa no kwiba umunyeshuri mushya wagaragaje ikibazo cye ko turahita tumwirukana agataha nta mbabazi na mba ari bugirirwe”
Abanyeshuri bose batangiye kugira ubwoba bajujura, aho nari ndi ijuru ryari rindi ku mutwe, umubikira yongera kuvuga cyane ati,
“Mwavugira mu matamatama mwagira uwakoze amahano araza kuboneka, ndagira ngo mpamagare umukobwa witwa Uwase Divine wibwe ko yansanga mu biro none aha tugatangira iperereza”
Aho nari mpagaze numvise intege zicitse gutera intambwe birananira, nibazaga nibiramuka bingarukiye ngafatwa ko niyibishije ikiri buze gukurikiraho, wa mubikira Mama na Papa bari basabye kuzanyitaho akamenya biri kimwe cyose yansanze aho nari mpagaze amfata akaboko maze arambwira ati,
“Ihangan! Humura uwakwibye araboneka kandi arahanwa by’ intangarugero, wikwicwa n’ agahinda nafatwa arabisubizwa sibyo!”
Ako kanya yanshyize imbere twerekeza mu biro bya Directrice nicara ku ntebe imbere ye, atangira kumbaza imyirondoro nanjye ndamubwira, nyuma yo kumenya neza akomeza kumbaza intambwe ku yindi nateye nkigera mu kigo, ndangije kumubwira byose yahise ahindukira abwira umubikira wari impande ye,
“Uwo mukobwa witwa Mutoni wamwakiriye akajya kumwereka aho asasa ndamushaka none aha….nako mube muretse kumuzana hano, reka njye kumwirebera tujyane na Divine tujye kumusaka mu bikoresho bye byose”
Twasohotse aho mu biro bye tugeze imbere y’ abandi Directrice yongera kuvuga cyane ati,
“Ndashaka gutanga amahirwe ya nyuma, uwaba azi ko yagerageje kwiba ibikoresho by’ uyu munyeshuri mushya niyigaragaze kuko naza gufatwa ibintu biraba ibindi, mufite iminota itatu gusa”
Twakokoje guhagarara aho, imonota irashira ako kanya bahamagara Mutoni wa mukobwa wari wanyakiye akanjyana gufata igitanda ndetse akanyizeza ko ntacyo nzabura ahari niwe wikoreye umutwaro wanjye ndetse ajya kuryozwa ineza yangiriye nkomeza kuruca ndarumira….nari naramenyereye ubuzima bwo kuba mu kinyoma.
Ntibyatinze Mutoni wigaga mu mwaka wa gatanu yahamwe n’ icyaha ku maherere ananirwa kwisobanura, kuko ari we wenyine wari wahuye nanjye, Directrice yakomeje kumwemeza byose guhakana no kurira birivanga bemeza ko bagomba kumutuma ababyeyi.
Bukeye bwaho ababyeyi be baraje umwanzuro urafatwa bemeza ko bakurikije ibyavuye mu iperereza nta wundi ari Mutoni wanyibye, naryumyeho nkomeza gushyingura ikinyoma muri njye icyemezo kirafatwa umwana w’ abandi arataha nyamara azira ubusa.
Oooh! Inkuru yageze mu rugo Mama na Papa bavuga ko nta kibazo ibikoresho bazagura ibindi bakabyohereza vuba nkuko Bella kabitera wa byose yari yarabimbwiye
Nimugoroba Mutoni bamwirukanye abandi bakobwa biganaga baje aho nararaga bicara impande yanjye, maze umwe muri bo wasaga naho ari mukuru kuri bo arambwira ati,
“Ese ubwo urumva umeze ute kuba uje mukigo bwa mbere ukirukanisha undi mwana kandi azira ubusa?”
Natangiye guhakana,
Njyewe-“Njyewe se nigeze mwirukanisha? Murambabarire ndarengana”
Undi muri bo yahise ansamira hejuru,
“Ceceka se nyine! Nta soni! Uko gasa, kurugutura amatwi tukubwire, wirukanishije Mutoni ariko nta mahirwe uzagira tukiri hano….nako no mu buzima bwawe bwose umenye ko nta mahoro uzagira”
Undi nanone yahise avuga cyane,
“Icyo nzi nuko bitarangiriye aha, mu gihe tukiga aha, uri imbeba tukaba injangwe nujya utubona ujye uberereka nutindiganya tuzaguca hejuru”
Abo bakobwa baragiye guhera ubwo natangiye kubaho ubuzima bwo kwikanga, aho nabaga ndi hose ntabwo numvaga ntekanye, mu ishuri ho si ugutsindwa igihembwe cya mbere cyarangiye ndi mw’ icumi ba nyuma.
Nageze mu rugo barumirwa bambaza uko byangendekeye ubuzima bw’ ikinyoma bukomeza kunganza mbabwira ko nibwe amanota n’ abarimu ndetse ko ntashaka kuzasubira kuri icyo kigo.
Bambwiye ko bazabitekerezaho nakirwa na Bella mu cyumba cyanjye wari wakomeje kubabwa, nyuma yo kumpobera cyane,
Bella-“Divi! Nari ngukumbuye…nari ngukumbuye ntiwareba! Ndakubona wabaye mwiza agasatsi, maze waranakuze usigaye uteye neza….Hmm! Ndabona wagira ngo….nako se ahubwo wari wahinduka?”
Njyewe-“Hmmm! Ibyo byihorere ntacyo bivuze, ahubwo ibyo wambwiye gukora byagize ingaruka nirukanisha umwana w’ abandi…Ariko Bella! Ibi bintu watumye nishoramo koko!”
Bella-“Rahira? Mbwira neza se? Byageze bite? Nako uyu munsi ndaza turarane urare umbwira uko byagenze byose”
Nimugoroba twese twarasangiye gusa hari ubwo byananiraga ubwoba, ikimwaro no kwiyanga bikanganza….burya koko nta shya ry’ ishyano
Turangije kuryatwagiye kuryama ntangira kubarira Bella uko byose byagenze nkigera ku ishuri, amaze kumva byose arambwira ati,
Bella-“Ntukabe umwana ariko ngo ukabye, ngo wababajwe no kwirukanisha uwo mukobwa? Hmmm! Uzagira izo mpuhwe kugeza ryari? Wowe ntabwo uzi aha hanze uko bimeze, shikama wowe amaherezo uzanshimira ko nagutoje urugamba rwo kwibeshaho nta kiguzi umpaye urumva! Hanyuma kandi nizere ko ibanga ukirimize ubudasohoka!”
Twakomeje kuganira ambwira byinshi ntabwo namenye igihe agatotsi kantwariye nongeye gukanguka mu gitondo nshigutse nsanga ndi ahantu ntazi, kuko nari naramenyereye ku ishuri nikije umutima nsanga ndi mu rugo.
Ubuzima bwarakomeje ndetse koko mpindura ikigo njya kwiga ahandi, imyaka ikomeza kwicuma muri ubwo buzima buzira kugira icyo mbura nakomeje gutangarirwa na bose, cyane cyane abahungu twiganaga batahwemaga kunsaba urukundo.
Nyuma y’ imyaka itandatu,
Ubwo hari mu masaha ya saa kumi n’ imwe za nimugoroba taxi voiture yangezaga ku muryango w’ igipangu maze mu gihe narebaga mu gashakoshi ngo nishyure umusore wari wantwaye yahise ahindukira duhuza amaso, ako kanya ahita ambwira ati,
“Hanyuma se Madamase! Hano niho mu rugo se?”
Njyewe-“Yego”
Yongeye kumbwira ati,
“Nta kuntu se wareka nkavuza ihoni bagafungura nkayiparika mo imbere nkakubera umushyitsi, ni ukuri kose nakwishimiye ndetse cyane,akagarurarumuri kanjye nakomeje kukarebamo ndeba isura yawe nishimira ukuntu uri mwiza bitangaje , ahubwo se wambwira akazina kawe?”
Nakomeje kwitegereza uwo musore wari watwawe no kundeba wese agaherayo, amashyushyu yari menshi ashyugumbwa kunkoraho, nanjye narirengagije muhereza inoti ya bitanu maze ndamubiwira,
Njyewe-“Akira nkwishyure, ibindi umbwira byo kumbera umushyitsi ntabwo byashoboka! Mu rugo barankanira cyane”
Ako kanya yahise yakira iyo note arayizinga arayimfumbatiza maze arambwira ati,
“Nyemerera ube umbikiye, ndifuza ko uzanyishyurira umunsi umwe ubwo uzaba wampaye umwanya wawe tukicarana tukaganira…muri make ndagusaba umwanya niyo waba muto njye nawe tuzicarane niyambuye akazi nkubwire iby’ izuba rirashe nabonye uyu munsi”
Ako kanya naramwenyuye, ayo magambo ye numvaga ari asanzwe kuri bose yatumye nkingura umuryango ngo nigendere ako kanya ahita ambwira ati,
“Uragiye se? Basi ba uretse gato nkubwire, vraiment sibyo basi mbere yo kugenda nsigira nimero zawe”
Nongeye gutuza muri ako kanya ntangira kumubwira nimero nawe yandika vuba vuba….gusa nimero namubwiraga ntabwo zari izanjye ahubwo zari iza Bella………………………………
Ntuzacikwe na Episode ya 12 yiyi nkuru NTA SHYA RY’ ISHYANO
UMUSEKE.RW


text:
>> Igihe cy'Adiventi
Amasomo yo ku cyumweru, icyumweru cya 2 cy'Adiventi, B
Isomo rya mbere : Iz 40, 1-5.9-11
Igitabo cy’Umuhanuzi Izayi
1Nimuhumurize umuryango wanjye, nimuwuhumurize - ni ko Imana ivuze- 2nimukomeze Yeruzalemu ; muyimenyeshe ko ubucakara bwayo burangiye, igihano cyayo kikaba gihanaguwe ; Uhoraho yayihannye yihanukiriye kubera amakosa yayo.
3Ijwi rirarangurura riti «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. 4Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. 5Nuko ikuzo ry’Uhoraho rizigaragaze, ibinyamubiri byose bizaribonere icyarimwe bimenye ko Uhoraho yavuze.»
9Naho wowe zamuka ku musozi muremure, urangurure ijwi wowe uzaniye Siyoni inkuru nziza, ntutinye wowe ntumwa y’inkuru nziza igenewe Yeruzalemu! Rangurura ijwi ubwire imigi ya Yuda uti «Dore Imana yanyu.» 10Ni byo koko, dore Nyagasani Imana! Araje n’imbaraga nyinshi, afite amaboko, aje gutegeka; dore azanye n’iminyago, abo yatabaye bamubanje imbere. 11Ameze nk’umushumba uragiye ubushyo, akabwegeranya n’ukuboko kwe; abana b’intama akabatwara mu gituza cye, intama z’imbyeyi akazemera mu rwuri rutoshye.
Kuzirikana : Zab 85 (84), 9ab-10, 11-12, 13-14
ZABURI
- Inyik/ Uhoraho, twereke impuhwe zawe,
- Kandi uduhe agakiza kawe.
- Ndashaka kumva icyo Uhoraho Imana avuze,
- Aravuga iby’amahoro y’umuryango we n’abayoboke be.
- Koko ubuvunyi bwe buba hafi y’abamutinya,
- Kugira ngo ikuzo rye rigume mu gihugu cyacu.
- Impuhwe n’ubudahemuka byarahuriranye,
- Ubutabera n’amahoro birahoberana.
- Ubudahemuka buzamera busagambe ku isi,
- maze ubutabera bubururukireho buva mu ijuru. .
- Uhoraho ubwe azabaha ihirwe,
- maze isi yacu izarumbuke imbuto.
- Ubutabera buzamugenda imbere,
- n’intambwe ze zigaragaze inzira.
Isomo rya kabiri : 2 Pet 3,8-14
Ibaruwa ya kabiri ya Mutagatifu Petero Intumwa
8Nkoramutima zanjye, hari ikintu mutagomba kwibagirwa: ni uko kuri Nyagasani umunsi umwe ari nk’imyaka igihumbi, n’imyaka igihumbi ikaba nk’umunsi umwe. 9None rero, Nyagasani ntatinze kurangiza isezerano rye nk’uko bamwe biha kuvuga ko yatinze; mu by’ukuri ni mwebwe yihanganira kuko adashaka ko hagira n’umwe worama, ahubwo ko bose bisubiraho bakamugarukira. 10Umunsi wa Nyagasani uzaza nk’umujura; uwo munsi ijuru rizazimirana n’urusaku rukaze, ibiririmo byose bizakongokeshwe n’umuriro ; maze isi n’ibiyiriho byose bizagurumane.11Ubwo rero ibyo byose bigomba kurimbuka kuri ubwo buryo, nimwumve uko imyifatire yanyu igomba kumera. Nimurangwe n’imigenzereze itunganye, mwubahe Imana, 12mwebwe abategereje kandi mugashaka gutebutsa umunsi w’lmana, umunsi uzatuma ijuru rizimira rigakongokeshwa n’umuriro, n’ibiririmo byose bikazayoka. 13Ariko nk’uko Imana yabisezeranye, dutegereje ijuru rishya n’isi nshya, aho ubutungane buzatura.
14Ni yo mpamvu nkoramutima zanjye, mu gihe mugitegereje ibyo, mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo.
Ibango-ndirimbo ribanziriza Ivanjili : Lk3,4.6
Alleluya Alleluya.
- Nimutegure inzira ya Nyagasani, muringanize aho azanyura:
- maze umuntu wese azabone umukiro uturutse ku Mana.
Alleluya.
Ivanjili Ntagatifu : Mk1,1-8
+ Mariko
1Intangiriro y’Inkuru Nziza ya Yezu Kristu, Umwana w’Imana. 2Mu gitabo cya Izayi umuhanuzi handitswemo ngo «Dore nohereje intumwa yanjye imbere yawe, kugira ngo izagutegurire inzira. 3Ni ijwi ry’uvugira mu butayu aranguruye ati ‘Nimutegure inzira ya Nyagasani, muringanize aho azanyura.’» 4Nuko Yohani Batisita atunguka mu butayu yamamaza mu bantu batisimu yo kwisubiraho kugirango bakire ibyaha. 5Maze intara yose ya Yudeya ikagenda imugana, n’abaturage bose ba Yeruzalemu. Nuko bakabatizwa na we mu ruzi rwa Yorudani, babanje kwirega ibyaha byabo.
6Yohani yambaraga umwenda uboheshejwe ubwoya bw’ingamiya, agakenyeza umukoba; yatungwaga n’isanane n’ubuki bw’ubuhura. 7Yamamazaga avuga ati «Uje ankurikiye andusha ububasha ; sinkwiye no kunama ngo mfundure udushumi tw’inkweto ze. 8Jyewe nababatirishije amazi, naho We azababatirisha Roho Mutagatifu.»